Мустақиллик йиллари | TURONZAMIN\nЖумладан, «Халқ сўзи» ва «Ҳуррият» газеталарининг Бош муҳаррирлари (Хуршид Дустмуҳаммад ва Аббасхон Усмонов) Буюк Британияга сафарлари чоғида Би-Би-Си радиосига берган суҳбатларида «Катта кичик ҳар бир мамлакатнинг ўз сири бўлади» дейишди.\nТўгри, ҳар бир давлатнинг ўзига яраша сири бор. Буни уч бўлимга бўлиш мумкин:\nБИРИНЧИ: Миллий, стратегик бойликларга оид сирлар, жумладан, уларнинг хариталари.\nИККИНЧИ: Ҳарбий, миллий хавфсизликка доир сирлар, жумладан, уларнинг адреслари.\nУЧИНЧИ: Давлат аҳамиятидаги стратегик тадқиқотларга доир сирлар, жумладан уларда келтирилган рақамлар.\nҲар уч бўлимга кирадиган сирларни қўриқлаш бевосита улардан воқиф бўлганларга, улар билан ичма ич яшаганларга оид. Бу бугун дунёда қабул қилинган қоида. Матбуотнинг қошида ўтириб уларни қўриқлаш советчасига латифаомўз ҳолдир. Чунки давлат сири журналистга ёки матбуотга қадар етиб келдими, унинг сирлиги қолмади дегани.\nСовет Иттифоқи тўғонни янглиш ерда қўйгани учун ҳам бирор бир сирини қўриқлай олмаганди. Чунки давлат сирини билганлар, менга нима, уни қўриқловчилар бор-ку, дея, масъулият ҳис этмасдилар. Бугун ҳам айни ҳол давом этмоқда. Бунинг устига-устак давлат сири тушунча ўлароқ доираси янада кенгайтирилган.\nМасалан, бугун ўзбек матбуотида мухолифатни, «Бирлик» ва «Эрк»ни қоралаш учун йўл очиқ. Лекин масалага ижобий назар солиш ёки мазкур партия-ҳаракат аъзоларининг қарашларини чоп этиш йўли ёпиқ.\nДемак, бу ҳам давлат сирига киради.\nЁки халқимиз бюджетнинг тақдирини билмоқ истайди. Буни ёзиш, таҳлил этиш мушкул эмас. Бухгалтерияда баланс деган нарса бор, бир томонга кредит, иккинчи томонга дебит ёзилади, яъни кирим ва чиқим. Хўш, соғликни сақлаш, маориф, маданият, илм фанга қанча маблағ ажратилди ва қаерларга сарфланди? Қонунда халқнинг ахборот олиш ҳуқуқи кафолатланганига қарамай, буни ҳам ҳеч ким ёзолмайди. Давлат сири!\nБошқа мисол. Кадрлар масаласини олинг. Кадрларни танлаш, тайинлаш ва ишдан отиш, ҳокимни вазифага келтиришда унинг қобилияти, ташкилотчилиги ўрганиб ўрганилмаганлиги – давлат сири.\nБу ҳам майли. Статистика маълумотлари, планлар тўлишининг парда орқаси, кўзбўямачилик, қўшиб ёзиш ҳақида ёзаман деган журналистнинг пешонаси тош деворга урилади – давлат сири.\nҚашшоқлик, камбағаллик, порахўрлик, юқори мансабдаги раҳбарларнинг суистеъмоли, ҳуқуқ тартибот органлари томонидан ҳак-ҳуқуқлар топталиши, адолатсизлик – давлат сири.\nДемак, давлат сири бўлмаган битта нарса бор. У ҳам бўлса мақтов. Шу сабабдан бугун журналистлар асосан мақтов билан бандлар.\nМатбуот халқнинг кўзи, қулоғи ва тили-дили бўлиши керак. Бу кўз юмилса, бу қулок эшитмаса, бу тил соқовлик ролини бажарса ва бу дил ҳис этмасликни шараф деб билса, бундай жамиятда демократиянинг мавжуд учқунлари ҳам ўлиб боради. Матбуот нафақат халқни балки ўзини ҳам йўқотади.\nЖурналистларни муҳофаза қилувчи халқаро қўмитанинг яқинда эълон қилинган ҳисоботида Ўзбекистон эркин матбуот бўғилган давлатлар сафида турганди, ҳамон. Бу ҳукуматга жиддий танқид бўлиши баробарида журналистларимизга ҳам оғир дашномдир! Бу дашномдан қутилишнинг битта йўли бор, у ҳам бўлса, давлат сири бўлган тушунчадан қутилмок керак.\nСирсиз салтанат борми, дея эътироз билдиришингиз мумкин? Бор: сирсиз салтанат бу демократиядир.\nДемократия шароитида давлат сири ниқоби остида эркин матбуот бўғилмайди.\nДемократия шароитида давлат сирини бу сирнинг соҳиблари қўриқлайди. Қандайдир идора ёки инспекция очиб қоровуллик қилинмайди.\nБугун демократия ўрганишни истасак, ишни давлат сири деган тўсиқдан қутилмокдан бошлаш керак. Зотан бу тўсиқ олиб ташланса, келажакнинг йўллари ўз-ўзидан очилиб кетади ва ўзбек журналистикаси ўзлигига қовушади.\nМай, 1997 йил.\nFiled under: 1.BOSH SAHIFA, JM | Tagged: matbuot |\n« Ёдгор Обид Тарих сабоқлари »


Жонли мулоқот давом этмоқда\nҚР Парламент Мажлиси депутати, “AMANAT” партияси қошида ташкил этилган республика штаби аъзоси Сирим Ертаев хизмат сафари билан Қазиғурт туманига борди. Яқинда кучли ёғингарчиликдан зарар кўрган Шанақ ва Қақпақ аҳоли манзилларида қишлоқ аҳолиси билан учрашди. У хизмат сафаридан асосий мақсад – референдумнинг туб моҳиятини тушунтириш эканлигини таъкидлади.\n– Аҳоли билан учрашувлар ўтказиб, ўзгариши кутилаётган сиёсий жараёнларни тушунтириб юрибмиз. «Кучли Президент – нуфузли Парламент – ҳисобдор Ҳукумат» тамойилини халқ қўллаб-қувватлаётганига гувоҳ бўлмоқдамиз. Давлат раҳбари референдумни парламент эмас, балки халқ муҳокамасига йўллади. Янги марраларни забт этиш учун аввало Конституциядаги тузатиш ва ўзгартиришларни қўллаб-қувватлашимиз зарур, – деди депутат.\nУчрашувларда Туркистон вилоят маслаҳати депутатлари Г. Тажибаева ва Н. Ашировлар ҳам ўз фикрлари билан ўртоқлашишди. Жонли мулоқотларда маҳаллий аҳоли судларнинг иши ва судьяларнинг лавозимига муносиблигини баҳолашни халқнинг ўзига қўйиб беришни сўранишди.\nРежадан ташқари Сайрам туманининг Қорабулоқ қишлоғида ҳам учрашув уюштирилиб, халқ ноиби деҳқонлар билан мулоқотда бўлди. Унда гўшт экспорти, ем-хашак масалалари муҳокама қилинди. Суҳбат асносида, С. Ертаев қишлоқ аҳлининг фаровонлигини ошириш, ер масаласи, қишлоқ хўжалигига оид фикрлари билан ўртоқлашди.\nШтаб аъзосининг Туркистон вилояти бўйлаб хизмат сафари 3 июнга қадар давом этади.\n“AMANAT” партияси Туркистон вилоят филиалининг матбуот хизмати, 2022-05-24, 23:58 76


Солиқ солиш мақсадларидаги ҳисобот сиёсати-2020 йил\n2020 йилда янги солиқ кодекси жорий этилиши муносабати билан барча солиқ тўловчилар Солиқ солиш мақсадларида ҳисоб сиёсатини тасдиқлашлари керак. Солиқ тўловчилар деганда бухгалтерия ва солиқ ҳисоботи юритадиган юридик шахслар ва якка тартибда фаолият юритадиган тадбиркорлар назарда тутилади.\nЯнги тузилган солиқ солиш мақсадларидаги ҳисоб сиёсати – ишлаб чиқилиши билан тезда 2020 йилнинг 1 апрелига қадар тасдиқланиши керак.\nЭътибор беринг, Солиқ солиш мақсадларидаги ҳисоб сиёсатига нима ўзгартиришлар киритиш мумкин:\nЙилига камида 1 марта, кейинги йилнинг 1 январигача ва ўзгариш кейинги йилнинг 1 январида қўлланилади;\nКалендарь йил давомида Солиқ тўғрисидаги қонун ҳужжатларига ёхуд солиқ солиш шартларига ўзгартириш киритилгандагина ўзгартирилади.\nСолиқ солиш мақсадларидаги ҳисоб сиёсати нима\nСолиқ солиш мақсадларидаги ҳисоб сиёсати — бу фақат солиқ солиш мақсадларида ҳужжатлар юритиш ва солиқларни ҳисоблаш қоидаларидир. Бу қоида бухгалтерия ва солиқ ҳисоботини олиб бориш мақсадларидан бошқача бўлиши ҳам мумкин.\nМасалан, солиқ ҳисоботи учун асосий воситаларнинг ишда ейилиши, эскириши нормаси белгилаб қўйилган ва у Солиқ кодексида кўрсатилган ставкадан ошмаслиги керак. Бу ҳолда бухгалтерия ҳисоб-китоблари учун қўлланилгани сингари ставка Солиқ кодексидан юқори ҳам бўлиши мумкин, чунки раҳбарият нуқтаи назаридан мазкур асосий воситалар тез эскирувчи ёки маънавий эскирган бўлади.\nСолиқ солиш мақсадларидаги ҳисоб сиёсати нима учун керак\nСолиқ солиш мақсадларида ҳисоб сиёсати қуйидаги ҳолатларда зарур бўлади:\nСолиқлар қандай ҳисоблаб чиқилганини кўрсатиб бериш (усуллари);\nНега айнан шу тарзда ҳислобланганини кўрсатиб бериш (асослаш);\nҲисоб-китоблардаги узоқ муддатлар мобайнидаги бир хиллик, бу хатолар ва фирибгарликларни камайтириш имконини беради.\nСолиқ солиш мақсадларидаги ҳисоб сиёсати қанчалик аниқлик билан ишлаб чиқилган бўлса, текширишлар пайтида сизда солиқ борасидаги баҳслар шунчалик камроқ бўлади;\nСолиқ солиш мақсадларидаги ҳисоб сиёсатини алоҳида ҳужжат сифатида тасдиқлаб қўйса ҳам, бўлади, уни бухгалтерлик ҳисоб-китоблари олиб бориш учун амалдаги ҳисобот сиёсати таркибига қўшиб қўйиш ҳам мумкин.\nСолиқ солиш мақсадларидаги ҳисоб сиёсатида нималар акс этиши керак\nСолиқ кодексиниг 77 моддасига биноан солиқ солиш мақсадларидаги ҳисоб сиёсати солиқ тўловчи томонидан мустақил равишда белгиланади. Бунда ҳисоб сиёсати ихтиёрий шаклда тасдиқланади ва унда қуйидагилар акс эттирилиши керак:\n1) агар солиқ тўғрисидаги қонун ҳужжатларида бошқача қоида назарда тутилмаган бўлса, солиқ тўловчи ёки солиқ агенти томонидан мустақил равишда ишлаб чиқилган солиқ регистрларининг шакли ва уларни тузиш тартиби;\n2) унга риоя этилиши устидан масъул мансабдор шахслар;\n3) солиқ солиш мақсадларида алоҳида-алоҳида ҳисоб юритиш тартиби, агар бундай ҳисоб юритиш мажбурияти ушбу Кодексда назарда тутилган бўлса;\n4) солиқ тўловчи томонидан фойда солиғини ҳисоблаб чиқариш мақсадида сарфларни харажатлар сирасига киритиш, шунингдек қўшилган қиймат солиғини ҳисобга олишнинг танланган усуллари;\n5) хеджирланадиган таваккалчиликларни, хеджирланадиган моддаларни ва уларга нисбатан қўлланиладиган хеджирлаш воситаларини аниқлаш сиёсати, хеджирлаш операциялари, шунингдек бошқа молиявий таваккалчиликлар амалга оширилган тақдирда хеджирлаш самарадорлиги даражасини баҳолаш услубияти;\n6) активларнинг ҳар бир гуруҳи ва кичик гуруҳи бўйича амортизация нормалари (ҳисоблаш усуллари).\nСолиқ солиш мақсадларидаги ҳисоб сиёсатини тузишда нималарга эътибони қаратиш керак\nСолиқ кодексида белгилаб қўйилган олти пунктдан энг асосийси ва мураккаби 4- “солиқ тўловчи томонидан фойда солиғини ҳисоблаб чиқариш мақсадида сарфларни харажатлар сирасига киритиш, шунингдек қўшилган қиймат солиғини ҳисобга олишнинг танланган усуллари” деган пункт ҳисобланади.\nФойда солиғи ва қўшилган қиймат солиғи анъанавий тарздаги энг мураккаб солиқлар ҳисобланади ва уларни ҳисоблаб чиқиш борасида ҳар доим солиқ тўловчи билан солиқ органлари ўртасида баҳс кетади.\nАйириб ташланадиган ва айирилмайдиган харажатларнинг таркиби, яъни қайси харажатлар фойда солиғи бўйича солиқ базасини камайтириши мумкин;\nЎтган йиллардаги зарарларни ўтказиш;\nИлгаридаги харажатлар резервларини шакллантириш;\nТовар ва хизматлар бўйича илгари тўланган солиқни ҳисобга қўшиш йўли билан солиқ базасини камайтириш мумкин бўлган шартлар;\nЧет эллик юридик шахс билан ишлагани ҳисобга олинганлиги шарти;\nБу икки солиқдан ташқари ресурслар солиғи, иш ҳақлари бўйича солиқлар ҳам мавжуд. Уларнинг ҳисоблаб чиқиш, шунингдек солиқни тайёрлаш ва жўнатиш усулларини ҳам баён этишни тавсия этамиз.


Қирғизистонда шифохоналар етишмаяпти, мактаблар стационарга айлантирилмоқда | Qalampir.uz\nҚирғизистонда шифохоналар етишмаяпти, мактаблар стационарга айлантирилмоқда\nОлам\t08 Июль 21:26 7554\nҚирғизистонда каратинга олинганларни сақлаш ва коронавирусга чалинган беморларни даволаш учун шифохоналар етишмаяпти. Шу боис мактаб бинолари бирламчи тиббий ёрдам кўрсатувчи марказларга айлантирилмоқда. Бугун, 8 июль куни Қирғизистон Республикаси Президенти Сооронбой Жээнбеков ана шундай мактаб-стационарлардан бирида бўлди.\nБишкек шаҳрида жойлашган аҳолига бирламчи тиббий ёрдам кўрсатишга ихтисослашган кундузги стационар 83-ўрта мактаб биносида ташкил этилган. Айни вақтда пойтахтда худди шундай 4 та шифохона фаолият юритмоқда, тез орада яна 5 таси ишга тушади.\nАҳоли ушбу стационарга маслаҳат ва дастлабки тиббий ёрдам олиш учун мурожаат қилиши мумкин.\n“Шифохоналар – албатта, вақтинчалик муассасалар, улар кейинги вазиятга қараб фаолият кўрсатадилар. Мавжуд вазият аҳоли саломатлиги учун хавфли эканини кўрсатмоқда. Кенг қамровли замонавий клиникаларнинг етишмаслиги, айниқса, ҳозирги вазиятда кескин сезилмоқда. Бишкекда биз барча тиббий хизматларни кўрсатадиган кенг қамровли клиникани қурамиз. Давлат-хусусий шерикчилик орқали замонавий шифохона қурилишига инвестицияга киритаман деган инвесторлар бор. Худди шундай замонавий шифохоналар барча вилоят марказларида барпо этилади”, дейди Президент.\nСоғлиқни сақлаш тизимининг бугунги аҳволи Президент раҳбарлигидаги Хавфсизлик кенгаши йиғилишида кўриб чиқилиши кутилмоқда. Бироқ муддат аниқ эмас. Мавжуд вазият муносабати билан уни кўриб чиқиш маълум вақтга қолдирилган.\nЖээнбеков сўзида давом этаркан, айни таҳликали вазиятда ҳаётини хавф остига қўйиб, касаллик билан курашаётган шифокорларга миннатдорлик билдириб, шундай деи:\n“Мен мамлакатимизнинг барча фуқаролари каби шифокорларнинг профессионаллиги ва садоқатига ишонаман. Соғлиғингизга таҳдид солаётганига қарамай, сиз ватандошларингиз саломатлиги учун ишлашда давом этяпсиз. Кўзингизда чарчоқ ва қўрқув йўқ, мен меҳр ва ишончни, одамларга ёрдам бериш истагини кўряпман. Ва бу мени илҳомлантиряпти. Ишончим комилки, биз биргаликда барча қийинчиликларни енгамиз".\nМаълумот ўрнида, айни вақтда Қирғизистонда коронавирусга чалинганлар 8 486 нафарни ташкил этмоқда. Уларнинг 2 983 нафари соғайган, 112 нафари вафот этган.\nҚирғизистон Сооронбой Жээнбеков\n27 Октябрь 12:45 37961\n27 Октябрь 09:58 30381\n28 Октябрь 10:06 29809\n29 Октябрь 11:20 27126\n28 Октябрь 10:41 24978


Ўзбекистон Жаҳон банкининг логистика рейтингида 11 ўринга кўтарилди\n13:35 / 04.07.2016\nЎзбекистон Жаҳон банкининг LPI индекси - логистика самарадорлиги бўйича рейтингида 118-ўринни эгаллади, бу 2014 йилги кўрсаткичга қараганда 11 ўринга юқоридир.\nLPI индекси маҳсулотларни етказиб бериш осонлиги ва миллий ҳамда халқаро даражадаги савдо логистикасининг ҳолатини акс эттиради. У, 6 омилга асосан тузиб чиқилади: божхона самарадорлиги, инфратузилма сифати, халқаро ташувларни амалга оширишнинг соддалиги, логистика қамрови, юкларни кузатиш ва етказиб бериш муддатига риоя этиш шулар жумласидан.\nБожхона бўйича Ўзбекистон 114-ўринга муносиб кўрилган. Инфратузилма борасида – 91-, юк ташишнинг соддалиги бўйича –130-, қамров кўрсаткичига кўра –116-, юкларни кузатишда – 143-, муддатга риоя қилиш бўйича – 114-ўриндан жой эгаллаган.\nСобиқ иттифоқ мамлакатлари орасида икки йил ичида энг юқори натижага Литва эриша олган. У аввалги кўрсаткичдан 17 ўринга кўтарилган. Арманистон эса, бирданига 49 ўринни бой берган. Тожикистон ҳам кучли пастга тушиб, охирги ўнликдан жой эгаллаган.\nЖаҳон банки рейтингига кўра, логистикаси энг ривожланган давлат сифатида Германия тан олинган. Топ-ўнликка шунингдек, Люксембург, Швеция, Нидерландия, Сингапур, Бельгия, Австрия, Буюк Британия, Ҳонконг ва АҚШ жойлашган.\nСурия эса, логистика жиҳатидан энг ёмон давлат сифатида қайд этилган. Ундан олдинги ўринларни Ҳаити, Сомали, Мавритания, Экваториал Гвинеяси, Сьерра-Леоне, Лесото, Тожикистон, Лаос ва Зимбабве эгаллаган.\nУмуман, LPI индексида дунёнинг 160 мамлакатига оид рақамлар келтирилган.\n"Ўзбекистоннинг ақлли ҳукумати" янги стратегияси намойиш қилинди\n20:40 / 22.05.2018\nХалқаро эпизоотик бюро ассамблеясида Ўзбекистон делегацияси қатнашмоқда\n18:58 / 22.05.2018


Бош саҳифа Ўзбек насри онлайн антологиясиАбдулла Қаҳҳор (1907-1968)Абдулла Қаҳҳор. Бемор (ҳикоя)\nСотиболдининг хотини оғриб қолди. Сотиболди касални ўқитди — бўлмади, табибга кўрсатди. Табиб қон олди. Бетобнинг кўзи тиниб, боши айланадиган бўлиб қолди. Бахши ўқиди. Аллақандай бир хотин келиб толнинг хипчини билан савалади, товуқ сўйиб қонлади… Буларнинг ҳаммаси, албатта, пул билан бўлади. Бундай вақтларда йўғон чўзилади, ингичка узилади.\n— Девонаи Баҳоваддинга ҳеч нарса кўтардингми? Ғавсул-аъзамга-чи?\nСотиболди кетди. Беморнинг олдидан жилмаслик ва шу билан бирга тирикчилик учун хонаки бир касб қилишга мажбур бўлди — ҳар хил саватчалар тўқишни ўрганди. У эртадан-кечгача офтобшувоқда гавронлар ичига кўмилиб сават тўқийди.\nЯна кўзини юмди, шу юмганича қайтиб очмади—саҳарга бориб узилди. Сотиболди қизчасини ўлик ёнидан олиб, бошқа ёққа ётқизаётганда қизча уйғонди ва кўзини очмасдан одатдагича дуо қилди:\n*Сим — ҳозирги Фарғона шаҳри.\n← Аввалги Аввалги Абдулла Қаҳҳор. Башорат (ҳикоя)\nКейинги → Кейинги: Абдулла Қаҳҳор. Даҳшат (ҳикоя)


Наим Каримов. Шайхзода ва жаҳон адабиёти (2008) - www.ziyouz.uz\nБош саҳифа Илм ва фанАдабиётНаим Каримов. Шайхзода ва жаҳон адабиёти (2008)\nБу йил туғилган кунига 100 йил тўлган Мақсуд Шайхзода ўзбек адабиётини жаҳон халқлари адабиётлари билан ўзаро боғлаган “олтин кўприк”ларимиздан биридир. У қарийб қирқ йиллик ижодий фаолияти мобайнида миллий адабиётимизнинг шеърият, драматургия, публицистика сингари соҳаларида самарали ижод қилибгина қолмай, адабиётшунослик ва бадиий таржима масалалари билан ҳам фаол шуғулланди. Абдулла Қаҳҳор ифодаси билан айтсак, унинг биргина адабий танқид ва адабиётшунослик соҳасида яратган мақолалари тарозининг бир палласини бемалол босади. Агар Шайхзода мақолалари рўйхатига назар ташласак, унинг ўзбек халқини А.Н.Радишчев, А.С.Грибоедов, А.С.Пушкин, М.Ю.Лермонтов, В.Г.Белинский, Н.Г.Чернишевский, Н.А.Некрасов, А.Н.Островский, А.ПЧехов, А.М.Горький, В.В.Маяковский сингари рус, Ш.Руставели, Низомий, Фузулий, Тарас Шевченко, Самад Вур-ғун, Нозим Ҳикмат сингари яқин хорижий, Шекспир, Гёте, Байрон, Беранже сингари жаҳон мумтоз адибларининг ҳаёти ва ижоди билан таништирганини кўриб, ҳайратга тушамиз. У мазкур ёзувчиларнинг айримлари тўғрисида бир эмас, турли муносабат билан беш-олтиталаб мақолалар ёзган.\nГрузин адабиётининг буюк асосчиси Шота Руставели асарининг 800 йиллиги нишонланган 30-йиллар адоғига қадар нафақат ўзбеклар, бошқа аксар халқлар ҳам “Йўлбарс терисини ёпинган паҳлавон” достони ва унинг муаллифи ҳақида жиддий тасаввурга эга бўлмаганлар. Шайхзода шундай тарихий-маданий бир даврда мазкур асарни ҳамкасб дўсти Миртемир билан таржима қилибгина қолмай, у ҳақда катта тадқиқот ҳам яратди. Бу мазмундор мақолада Шайхзода достонда тасвирланган даврни ҳам Шота Руставели ижодини ҳам нуқул ёритиб беради. Жумладан, у шундай ёзади: “Грузиянинг сиёсий ва жуғрофий мав-қеи, унинг Шарқ ва Ғарб ўртасида кўприк ролини ўйнаши бу мамлакатнинг маданий ва адабий ҳаётида ҳам икки маданиятнинг омухта бўлиб кетишига, Европа ва Осиё халқлари маданий алоқаларининг бу юртда алоҳида бир ҳусн билан жилваланишига имкон очди. Ўша даврда Тбилисида эронлик, араб, туркистонлик олим ё шоирлар билан бир қаторда юнонлик ёки мағриб диёрларидан келган файласуфларни ва санъаткорларни учратиш мумкин эди”.\nКўрамизки, Грузия ХII асрда секин-аста давлат қиёфасини олгунига қадар турли халқлар ва маданиятлар туташган маконлардан бири бўлган. Бошқа халқлар ва мамлакатлар учун ҳам муштарак ҳисобланадиган бу ҳол кишилик маданиятининг қадимдан ўзаро алоқа жараёнида пайдо бўлиб ва ривожланиб келганидан далолат беради. Агар Руставелига қадар малика Тамара даврида яшаган шоирлардан бири Чахрухадзенинг Эрон, Ҳиндистон, Хитой, Туркистон, Россия, Арабистон ва Миср каби ҳудудларда бўлганини эътиборга олсак, “Йўлбарс терисини ёпинган паҳлавон” достони муаллифи эмаслиги ҳам тахминан шу мамлакатларга сафар қилгани ва шу ҳудудларда содир бўлган воқеалар грузин жамияти учун ҳам ёт эмаслиги бир қадар равшанлашади.\nШайхзода асар яратилган даврдаги Грузия давлатининг шаклланиш жараёни, Шота Руставели ҳаёти, “Йўлбарс терисини ёпинган” достонининг ғоявий мазмуни ва бадиий хусусиятлари тўғрисида мукаммал маълумот беради. Адиб шу билангина кифояланмай, мазкур асар воситасида Шарқ шоирлари, хусусан, Навоий ижоди ўртасидаги муштарак нуқталарни топади ва уларга кенг эътиборни қаратади.\n“Йўлбарс терисини ёпиниш, – деб ёзади Шайхзода, – Шарқ адабиётларида Руставелидан илгари ҳам, ундан кейин ҳам қўлланиб келган усуллардан биридир. Масалан, улуғ форс-тожик шоири Абулқосим Фирдавсий (Х аср) нинг “Шоҳнома”сидаги бир қанча қаҳрамонлар (Сом, Рустам, Асфандиёр, Суҳроб ва бошқалар) йўлбарс терисини ёпиниб юрадилар ва жангга кирганда ҳам уни ечмайдилар. Фирдавсий қаҳрамонлари наздида, бу – мардлик, қаҳрамонлик, йўлбарсдек беомонлик ва чаққонлик аломати саналар эди.\nШуниси қизиқки, буюк ўзбек шоири Алишер Навоий ижодига бу сурат (йўлбарс ёхуд қоплон териси ёпинган киши) бегона бўлмай, у ҳам ўзининг бир қитъасида бу “либос”ни ишлатади. Унинг қитъаларидан бирида Ҳайдар деган киши ҳақида гап боради. Бу Ҳайдарнинг қандай киши эканини мазкур қитъанинг сарлавҳасидан англаймиз: “Ҳайдар қаландарнинг бозорни даврон урғоники, фалак давронида мундоқ савдо кишига даст бермади”. Сарлавҳадан маълум бўлишича, Ҳайдар исмли киши Навоийнинг замондоши, ўзи девонасифат бир қаландар бўлиб, шаҳар ва бозорда юрар экан. Энди қитъанинг ўз мазмунини кўрайлик:\nЭрур даврин урарда Мирҳайдар\nЖаҳон саргаштаси гардун мисоли,\nЁпинган эгнига қоплон терисин,\nТутубдур илгига кушти ҳилоли.\nНавоийнинг бу чизиб берган портретида биз жаҳонгашта ва саргардон бўлиб юрган Мирҳайдарнинг орқасига қоплон териси ёпиниб, қўлига ойболта ушлаб юрган ғалати бир киши эканини кўрамиз…”\nШайхзода, тадқиқотни давом эттириб, Мирҳайдарнинг ким бўлганлиги ҳақидаги маълумотни ахтариб кетади ва бундай маълумотни Навоийннг “Мажолис ун-нафоис” асаридан топади. Аён бўлишича, Мирҳайдар Мажзуб истеъдодли ва ҳақгўй одам бўлиб, адолатсизликларга чидолмай, ақлига шикаст етказган. Бироқ ўзига келган пайтларда бирор олим у билан баҳслаша олмаган: у шу қадар билимдон бўлган. Унинг девоналар қаторида мажзуб (жазавага берилган киши) бўлиб юриши жазо ва таъқиблардан холи бўлишига имкон берган.\n“Хулоса қилиб шуни айтсам бўладики, – деб ёзади Шайхзода, – йўлбарс терисини ёпиниш Фирдавсий қаҳрамонлари учун мардлик ва жанговарлик рамзидек талқин этилган бўлса, Тариэлда бу “либос” муҳаббатда садоқат белгиси бўлиб хизмат қилади. Навоийнинг замондоши Мирҳайдарда эса, қоплон терисини ёпиниш фалсафий-сиёсий бир аломат бўлиб, жамият қонунлари билан келишмаслик жасоратли байроқдек англашилади”.\nЮқоридаги узундан-узоқ тафсилот бир халқнинг адабий меросидаги унсур ёки унсурлар бошқа халқлар жумладан, ўзбек халқининг ҳам адабий мероси учун ёт эмаслигини, аксинча, турли миллий адабий мерослар ўртасида муштарак ҳоллар оз бўлмаганлигини, бинобарин, халқлар қадимда ягона маданий-маиший маконда яшаганларини яна бир бор тасдиқлайди.\nШайхзода бошқа Ғарб ва Шарқ ёзувчилари ижодини тадқиқ этишга бағишланган мақолаларида ҳам кишилик маданиятининг ўзаро алоқа ва таъсир жараёнида ривожланиб келганини меҳр билан кузатади. Афсуски, шу қонуний ва ҳаётбахш жараён сўнгги асрларда турли ижтимоий сабаблар натижасида тўхтаб қолган эди. Шунинг учун ҳам Шайхзода ўтган асрнинг 30-йилларидан қайта тиклана бошлаган адабий алоқалар равнақига ўз ҳиссасини қўшишга астойдил киришди. У жаҳон мумтоз ва замонавий адабиёти намояндалари тўғрисида мақолалар ёзиш билан бирга уларнинг энг яхши асарларини ўзбек халқининг бадиий мулкига айлантириш учун бадиий таржимага алоҳида эътибор билан қаради.\nШоир-таржимон юқорида тилга олинган Шота Руставелининг ”Йўлбарс терисини ёпинган паҳлавон” достонидан ташқари, юнон адабиётидан Эзоп ва Эсхил асарларини, Европа адабиётидан Шекспир, Гёте, Байрон, Мицкевич, рус адабиётидан Пушкин, Лермонтов, Маяковский, украин ва белорус адабиётидан Шевченко, Янка Купала ва Петрусь Бровка, озарбайжон адабиётидан Низомий, Фузулий, Мирза Фатали Охундов, Самад Вурғун, Усмон Саривали, Сулаймон Рустам, Расул Риза, турк адабиётидан – Нозим Ҳикмат, арман адабиётидан Егише Чаренц, Аветик Исаакян, тожик адабиётидан Боқи Раҳимзода ва бошқа шоирларнинг асарларини маҳорат билан ўзбек тилида жаранглата олди. У биргина Пушкиннинг лирик шеърлари билан бирга “Мис чавандоз” достони ҳамда “Моцарт ва Сальери” драмасини, Лермонтовнинг лирик шеърлари билан бирга “Кавказ асири” достонини, Шекспирнинг сонетларидан ташқари, “Ҳамлет” ҳамда “Ромео ва Жульетта” трагедияларини Навоий ва Абдулла Қодирий тилида жаранглашига муносиб ҳисса қўшди.\nҚарийб бутун ҳаёти давомида ҳозирги Тошкент Давлат педагогика университетида хизмат қилган, республиканинг адабий-маданий ҳаётида фаол иштирок этган санъаткорнинг ўз ижодидан ортиб, яна шунча асарини таржима қилиши том маънодаги ижодий жасоратдир.\nКези келганда шуни айтиш керакки, Шайхзоданинг билим доираси бениҳоя кенг эди. У билан Хоразм сафарида бирга бўлган Жуманиёз Жабборовнинг нақл қилишига кўра, атоқли шоир Хоразм тарихинигина эмас, Урганч ва Хивадаги ҳар бир қадимий кўча ва меъморий ёдгорлик тўғрисида ҳам мукаммал билимга эга бўлиб, улар ҳақида соатлаб сўзлаган. Ҳиндистон сафарида Шайхзодага ҳамроҳлик қилган ватандошларимизнинг хотирлашларича, у Маҳатма Ганди ва Жавоҳарлаъл Неру ватанида бир неча марта бўлган кишидек, шу ердаги обидаларнинг қачон ва қайси подшо замонида барпо этилганлиги ҳамда Абу Райҳон Беруний, Зокиржон Холмуҳаммад ўғли Фурқат сингари ўртаосиёлик олим ва шоирларнинг ҳинд юртидаги ҳаёти тўғрисида жўшиб сўзлаб берган. Шайхзода нафақат ўз ватани, балки жаҳон халқлари тарихи ва маданияти бўйича пухта билимга эга бўлган улкан сиймо эди. Унинг шундай бой ва ҳар томонлама кенг билими турли соҳаларга оид илмий ва бадиий адабиёт орқали шаклланган эди.\nШундай чуқур билим соҳиби бўлмиш шоирнинг жаҳон адабиёти намуналарини таржима қилишга катта эътибор ва аҳамият бериши тасодифий эмас, балки табиий жараёндир.\nШайхзода-таржимон учун шу нарса муҳимки, таржима қилинажак ҳар бир асар муаллифи ўз асарига юрак қўрини бағишлабгина қолмай, уни муайян бадиий мақсад билан амалга оширган, унда ўзининг муайян воқеликдан олган таассуротларини, ундаги ҳаётий жараёнларни тасвирлаш орқали шу таассурот ва жараёнлар тасвиридан келиб чиқувчи фикр-ғояларни ёниқ сўз ёрдамида ифодалаган. Шунинг учун ҳам у шу муаллифнинг руҳий ва бадиий оламига киришни, унинг таржима қилинажак асардаги бадиий ниятни, фикр-ғояни аниқ ифодалашни ўз олдига мақсад қилиб қўйган. Шу мақсадга эришишнинг бирдан-бир йўли, унинг назарида, таржима этилаётган миллий тилнинг ички имкониятлари ва бойлигидан маҳорат билан фойдаланиш эди.\nЎзбек саҳнасида намойиш этилган таржима асарлари орасида Шекспирнинг “Ҳамлет”идек халқ муҳаббатини қозонган бошқа асар оз бўлса керак. Сўнгги йилларда турли театрларда энг истеъдодли режиссёрлар томонидан саҳналаштирилганига қарамай, томошабин ҳатто “Отелло” трагедиясига ҳам шунчалик меҳр билан муносабатда бўлмаган. Аммо 1937 йилда “Ҳамлет” таржимони Чўлпоннинг манглайига “халқ душмани” тамғаси ёпиштирилиши билан бу асарнинг саҳна тақдирига ҳам чек қўйилган эди. Шунда ҳозирги Ўзбекистон Миллий драма театри “Ҳамлет”ни қайта таржима қилиш ишига Шайхзодани ҳам жалб этди. Гарчанд артистлар “Ҳамлет”ни Чўлпон таржимасида ижро этишда давом этган бўлсалар ҳам, Шайхзоданинг “Ҳамлет”и ҳамон китоб тарзида мустақил яшаб келмоқда.\nШубҳасиз, Чўлпоннинг доҳиёна таржимасидан кейин Шайхзоданинг бу буюк асар таржимасига қўл уриши осон эмас эди. Аммо шоир ғайрат камарини маҳкам боғлаб, мазкур асарни катта масъулият туйғуси билан таржима қилди. Чўлпон ўз вақтида Шекспир асарини феодал аристократияси тилида таржима қилганликда айблангани боис у асар тилини бир қадар халққа яқинлаштиришга уринди. Яна шуни ёдда тутиш лозимки, асар таржима қилинган 40-йилларнинг охирларида ўзбек тилига форс ва араб тилларидан кириб келган сўзларга қарши шафқатсиз кураш кетаётган, Ойбек сингари тарихий мавзуларда асар ёзган адиблар эса форс ва араб тилларига сажда қилишда айбланаётган эдилар.\nЧўлпон Ҳамлетнинг машҳур монологини насрий йўлда таржима қилгани маълум. Шайхзода устоз таржимондан фарқли ўлароқ, шу монологни ўзбек тилида шеърий йўлда таржима қилишга уринган:\nҲ а м л е т\nЎлайми ё қолайми? Ана масала.\nНедур афзал: диловар чархи фалакнинг\nДаккисига, зарбаларига бардошлар бермоқ?\nЁки бало денгизини мардона кутиб,\nТўлқинларни бир карра узиб битирмоқ?\nЎлиш… Унутилиш. Масала тамом.\nБу шундай бир уйқуки, дил ғамларига,\nТанимизга хос бўлган минглаб дардларга\nИлалабад чекади сўнгги хотима.\nБу эмасми кўнгилнинг, зотан, армони?\nЎлиш… Унутилиш… Сўнгра ухламоқ.\nВа яна тушлар кўрмоқ? Жавоб бу, холос.\nМодомики, бу фоний дунёнинг жумла –\nСезгилари у ёқда қолар белибос –\nНелар кўрар эканмиз ўлим тушида?\nМана бизнинг ҳаётда мусибатларнинг\nМуҳлатини кўп йиллар чўзаётган сир.\nҲамлет шу сўзлардан кейин юрагини тўлдириб турган оташин ҳис ва туйғулари жиловини қўйиб юборади. Унинг сўзлари вулқон лавалари янглиғ отилиб, ҳамма ёқни, “ёндириб” юборади. Шайхзода Ҳамлет монологидаги ана шу янги тўлқиннинг лавасимон шиддатли оқимини бундай ифодалайди:\nЙўқса, замонларнинг ҳақоратига,\nҚувғиндилик доғига, тентак сўзига,\nРад этувчи севгига, ҳақнинг сабрига,\nСоҳиби фармонларнинг такаббурига,\nУлуғвор ҳимматларни андозалашда\nБачканалар ҳакамлик қилишларига –\nБутун бу разолатга – ким чидарди, ким?..\nАгар Ҳамлет монологидаги “Tu bi, a not tu bi?” (Ё ҳаёт, ё ўлим”) сўзлари Чўлпоннинг сўнгги таржимасида (у актёрларнинг талаффуз имкониятларини ҳисобга олиб, шу сўзларнинг бир неча шаклларини уларга тавсия қилган) “Ё ўлиш, ё қолиш” тарзида таржима қилинган бўлса, Шайхзода бу иборани, бизнингча, ҳаддан зиёд ўзбекчалаштириб юборган. Таржимон, умуман, асар тилини соддалаштириш йўлидан борган. Гарчанд бу ҳол театрнинг хоҳиш-истаги ва мафкуравий даврнинг талаби билан юзага келган бўлса-да, таржима тилининг соддалаштирилиши Чўлпон билан “рақобатлашаётган” таржимон фойдасига хизмат қилмаган. Шунга қарамай, Шайхзоданинг асар ғояси ва руҳини таржимада тўла сақлаб қолганлиги ва асарни асосан катта маҳорат билан таржима қилганлиги таҳсинга сазовордир. Бу буюк асарнинг Чўлпон қаламига мансуб доҳиёна таржимаси билан бир қаторда Шайхзода таржимаси ўзбек таржима санъатининг дурдоналаридан бири сифатида бир умрга қолади деб бемалол айта оламиз.\nШайхзода жаҳон адабиёти дурдоналарини таржима қилиш ва ўз халқини шу дурдоналарнинг муаллифлари билан ҳам таништиришдек хайрли ва муқаддас ишга беқиёс даражада катта ҳисса қўшди. Унинг ижодий меҳнати туфайли нафақат оддий халқ, балки шоир ва ёзувчилар ҳам жаҳон адабиётининг бой хазинасидан баҳраманд бўлдилар. Шайхзоданинг жаҳон адабиёти намуналарини, айниқса, Шекспирнинг ўлмас трагедияларини таржима қилиши ва улардан ижодий сабоқ олиши унинг, “Мирзо Улуғбек” асари майдонга келишида маҳорат мактаби вазифасини ўтади. Шунинг учун ҳам биз “Мирзо Улуғбек” трагедиясини томоша қилар ё ўқир эканмиз, бу асардаги шекспирона кўлам ва психологик теранлик, бу драма билан Шекспир трагедиялари ўртасидаги муштарак нуқталар нодир ижод мевалари янглиғ ял-ял товланиб туради.\nМақсуд Шайхзода яратган оташин шеърлар, достонлар, драмалар, илмий ва адабий-публицистик асарлар ўзбек адабиёти чаманида барҳаёт яшайди.\nУлардан ҳали кўп наслларнинг дилига завқ, ҳаяжон бағишлайди ва улкан маҳорат мактаби сифатида авлодларга сабоқ беришда давом этаверади.\nНаим Каримов, филология фанлари доктори, профессор\n“Жаҳон адабиёти” журнали, 2008 йил, 11-сон\n← Аввалги Аввалги Абдумажид Мадраимов. Навоийнинг ҳиндистонлик мухлислари\nКейинги → Кейинги: Юра Сойфер. Астория (пьеса)


hidoyat.uz – “Мовароуннаҳр” нашриётининг сайти - СЕНИ ҲЕЧ КИМГА ИШОНМАСДИМ...\nСЕНИ ҲЕЧ КИМГА ИШОНМАСДИМ...\n«Тақвимга қарадим, бу ерга келганимга беш йил бўлибди”, дейди кўзларида ёш билан онахон. “Мендан бу йилларнинг қандай ўтганини сўрасангиз, фарзандларим йўлларини пойлаш билан ўтди дердим. Авваллари вақт сув каби тез ўтади деб ўйлардим, аммо ҳозир ундай эмас. Инсон бахтли бўлган дамларида, вақтнинг қандай ўтганини пайқамас экан...\nҲаҳ болама, эсингдами, ёшлигингда сени доимо ўзим билан бирга олиб юрардим, чунки сени ҳеч кимга ишонмасдим... Энди-чи? Ўзимни бир кераксиз буюм каби ҳис қиляпман. Ўтган куни дугонамнинг қизи келди. Сени йўлда кўриб: “Нега онангни қариялар уйига ташладинг?” деб сўраганида, берган жавобингни эшитиб, кўз олдим қоронғилашиб кетди: “Онамнинг ўзи шуни хоҳлади, нафақаси ҳам бор, иссиқ жой, кўнглим хотиржам...” Очиғи, ниятинг аслида нима эканини билганимдан сўнг, ихтиёрсиз бунга розилик берган эдим. Аммо бутун вужудим: “Мени бу ерларга ташлаб кетма” деб ҳайқирарди, бироқ сен ноламни эшитмадинг.\nЁшлигингда жуда ҳам шўх эдинг.\nСендан умидим катта эди. Ҳар ҳолда боламни катта қилдим, энди чарчоқлар тугайди, невараларим қучоғида кексалик гаштини сураман деб ўйлаган эдим. Афсус, бу ҳали азобларнинг бошланиши экан...»\nИрода ТЎЛАГАНОВА тайёрлади.\n2004 марта ўқилган.


Tashkilotlarning xujjatlarini tartibga keltirish.\n25-сон буйруғига 1-илова\n1.Хизматнинг тавсифи (паспорти)\nйиғмажилдлар варақларини тизимлаштириш;\nйиғмажилдларга сарлавҳа тузиш ва ҳужжатларга аннотация ёки қисқача маълумот ёзиш;\nйиғмажилдлар сарлавҳаларини таҳрир этиш;\nйиғмажилдлар рўйхатини тузиш ва расмийлаштириш;\nрўйхатларга илмий-маълумот аппаратини тузиш (сўзбоши, қисқартирилган сўзлар рўйхати, кўрсатгичлар ва бошқалар);\nҳужжатларни (йиғмажилдлар рўйхатлари, йиғмажилдлар номенклатураси, ҳужжатлар рўйхатлари ва бошқалар) электрон шаклда ёзиб чиқиш;\nэлектрон шаклда ёзилган ҳужжатларни асли билан солиштириб чиқиш.\nташкилот идоравий архивида ҳужжатларнинг мавжудлиги ва ҳолатини текшириш;\nидоравий архивларда етмиш беш йил мобайнида сақланиши лозим бўлган фуқаролик ҳолати далолатномалари ёзувлари, нотариал ҳаракатлар ёзувлари, шахсий таркиб бўйича ҳужжатлар, суд ишлари ва хўжалик китобларини вақтинча ёки муддатидан олдин давлат архивлари сақловига қабул қилиш;\nЎзбекистон Республикаси Миллий архив фондига киритилмаган ташкилотларни вақтинча сақланадиган ҳужжатларини, тугатилаётган ташкилотлар ҳужжатларини архивларга сақловга қабул қилиш;\nчизма ҳужжатларини йиғмажилд ичида тизимлаштириш.\nйиғмажилдлар, ҳужжатлар ва фотоальбомларнинг ички хатловини тузиш;\nйиғмажилдлар ва фотоальбомлардаги варақларни рақамлаш;\nфотоальбомдаги позитивларни рақамлаш;\nкиноҳужжатларни монтаж столида кўриб чиқиш.\nЎзбекистон Республикаси Адлия вазирлиги томонидан 2012 йил 29 мартда\n2347-сон билан давлат рўйхатидан ўтказилган “Ҳужжатларнинг қимматлилигини аниқлаш экспертизасини ўтказиш тартиби тўғрисида”ги Низом;\n2615-сон билан давлат рўйхатидан ўтказилган “Архивлар ва идоравий архивлар томонидан пулли асосда кўрсатиладиган хизматлар номенклатурасини тузиш ва тасдиқлаш тартиби тўғрисида”ги Низом;\nжараён: буюртмачининг барча зарур ҳужжатлар билан сўров қабул қилиб олинган кунда давлат архиви раҳбарияти томонидан ўрнатилган тартибда тегишли мутахассисларга кўриб чиқиш учун киритилади.\nБуюртмачи хизмат кўрсатишни рад этилишига асос бўлган сабабларни бартараф этган тақдирда, ҳужжатларни такроран кўриб чиқиш буюртмачининг аризаси барча зарур ҳужжатлар билан биргаликда олинган кундан бошлаб ун кундан ортиқ бўлмаган муддатда кўриб чиқилади.\nЮклаб олиш (*.pdf 271 kb)


ЙЎҚОТИЛГАН 25 ЙИЛ |\nСССР тарқалгандан кейин унинг таркибидан ажралиб чиққан давлатларнинг деярли барчалари бир хил шароитда эдилар. Савол туғилади: нима сабабдан ривожланиш борасида Қирғизистон ана ўша давлатлар орасида деярли барча соҳаларда охирги ўринда турибди?\nСССР таркибидан чиққач, ҳар бир давлат ўз аравасини ўзи торта бошлади. Хўш, унда нега етарли табиий бойликларга эга бўлган Қирғизистон ҳаммадан орқада? Бунинг ягона сабаби – давлат бошидагиларнинг очкўзлиги. Бу мамлакат раҳбариятига келганларнинг деярли барчаси энг аввало ўз чўнтагини тўлдиришни ўйлайди. Халқнинг аҳволи, турмуш тарзи эса 25 йил аввалгидан деярли ўзгаргани йўқ. Ҳатто, айрим соҳаларда ёмонлашди ҳам.\nЭътибор қилганмисиз, бугун бизга ёрдам қўлини чўзаётганлар (пул бераётганлар) Қирғизистонга кўчадаги тиланчига ва ёки қаровсиз қолган етимга қилинадиган муомалани қила бошлашди. Қирғизистоннинг ён-атрофдаги қўшнилари ўз ҳамкорлари билан халқ ҳаётини яхшилайдиган лойиҳалар – янги корхоналар қуриш, ишчи ўринларини кўпайтириш, саноат ва иқтисодни ривожлантириш борасида бош қотиришаётган бир вақтда Қирғизистон кимдандир яна ва яна қарз олиш илинжида мўлтирайди.\nҚирғизистон давлатининг 25 йиллиги муносабати билан мамлакат президенти Алмазбек Атамбаевнинг сўзлаган нутқи эса, бугунги Қирғизистоннинг ички ҳолати қанақа эканлигини тушунишимиз учун етарли бўлди. Президент нутқида аввал тарих эслатилди: қирғиз миллатининг томири нақадар чуқур кетганлиги ҳақида гапирилди, сўнгра қирғиз ҳоқонлиги тилга олинди. Кейин қирғиз давлатчилигининг Энасойдан Олатовгача, Олтойдан Ўролгача бўлган ҳудудлардаги ҳукмронлиги сўз кетди. Қирғизлар Қўқон хонлиги ва Россия империяси таркибида бўлган вақтлардаги зулм ва қийинчиликлар ҳақида ҳам эсланди.\nКейин мавзу мустақиллик йилларига етиб келди. Атамбаевдан олдинги мустақилликнинг йигирма йили ўзини оқламаганлиги ва буткул йўқотилган вақт эканлиги таъкидланди. Ва албатта, мамлакатнинг собиқ президентлари Асқар Ақаевга, кейин Қурманбек Бакиевга тошлар отилди.\nАтамбаев “тошбўрон”идан ўз ҳамтовоқлари – 2010 йилда давлат бошқарувига келган вақтли ҳукумат вакиллари ҳам омон қолишмади. Хуллас, ўзидан бошқа ҳамма қора отлиғ бўлди. Қирғизистон бошига Атамбаевдан ўзга муносиб раҳбар келмаганига коса тагида нимкоса шаклида урғулар берилди.\nАммо бир оғиз бўлсин, иқтисоддаги ривожланишлар, оддий аҳолининг турмуш тарзидаги ижобий ўзгаришлар, мустақиллик йилларида эришилган ютуқлар, қурилган ва ёки қурилаётган завод-фабрикалар, спорт соҳасида амалга оширилган ёки оширилаётган ишлар, таълим тизимидаги ютуқлар ҳақида гапирилмади. Гапирилмайди ҳам. Чунки юқорида санаганимиз соҳаларнинг бирортасида айтарли ўсиш бўлгани кузатилмади. Қайси соҳага назар солманг, иккиланаётган, бошлаган иши охирламаётган ёки ҳафсаласи пир бўлган одамларни учратасиз.\nАммо мамлакатимизда ҳар қандай ўзгаришларга чап бериб омон қолаётган бир уюм одамлар ҳам йўқ эмас. Улар бугунги Қирғизистоннинг сиёсий элитасини ташкил этади. Бугунги кунда ҳокимият тепасида ўтирганларга назар ташласангиз, уларнинг аксарияти Акаев даврида ҳам, Бакиев даврида ҳам, вақтли ҳукумат ва ҳатто Атамбаев даврида ҳам турли юқори мансабларда қолиб келаётганликларини кўрасиз.\nЎша Атамбаев байрам табригида урғулаган “ўзини оқламаган ва буткул йўқотилган йигирма йиллик”да ҳам бу одамлар турли лавозимларда: Жўқорғи Кенгаш депутатлари орасида, президент аппаратида фаолият юритишган эди. Ҳолбуки, Атамбаев таъкидлаган “йўқотилган йигирма йил” ўзга сайёраликлар томонидан эмас, айнан бугун ҳокимият тепасида турган очкўзлар, муттаҳамлар, ўғрилар томонидан йўқотилган. Улар орасида жаноб Атамбаевнинг ўзи ҳам бор.\nАтамбаев бугун ўзи таркибида бўлган вақтли ҳукуматга лой чаплаяти. Хўш, ўша “йўқотилган йигирма йил” даврида унинг “холис”лиги қаёқда эди? Бугун қирғиз сиёсий элитаси иккига ажралган бир вақтда нима учун яна ўзбеклар эсланаяпти? Нима учун 2010 йилдан бери давлат сиёсатидан иҳоталаниб келинаётган ўзбеклар тез-тез тилга олинаяпти? Нима учун айнан Отунбаева, Атамбаев, Текебаев, Исақовлар найрангига учиб, вақтли ҳукуматни қувватламоқчи бўлган Қодиржон Ботировлар мавзуси яна долзарб бўлиб қолди?\nЧунки энди сичқоннинг уйи минг танга. Мамлакат жилови деярли қўлдан кетди. Атамбаев ҳокимияти ҳам аввалгиларидан фарқ қилмади. Мамлакат бўғзигача қарзга ботган. Ҳа, Қирғизистон мамлакати қарзга ботган, аммо Атамбаев ва унинг ҳамтовоқлари эмас. Булар ҳеч қанақасига эл учун жон куйдирмади. Ҳар доим халқнинг ҳислари билан ўйнаб келишди. Қилинаётган ва қилиниши керак бўлган ишлар ҳақида дадил гапириб ҳаракатга келиш, 25 йилдирки, иқтисоди жойидан қимирлай олмаётган Қиғизистонни юрғизиш ўрнига ўзидан аввалгиларнинг шаънига лой чаплашдан у ёғига ўта олмади. Бошқаларни ёмонлаш орқали, “улар ёмон – мен яхши” қабилида оддий халқнинг меҳрини қозонишга уринди. Уриниб келяпти. Аммо кўзга кўринадиган, жўн қилиб айтганда, қўлга илинадиган бирор бир ишни қойиллатмади, қойиллата олмайди ҳам. Бунга унинг қурби ҳам етмайди, идроки ҳам, иродаси ҳам. Истаги ҳам йўқ. Унинг ягона илинжи – имкон қадар узоқроқ ҳокимият тепасида туриш. Шу орқали кирдикорларини беркитиш. Афсуски, бу энди деярли иложсиз.\nҚирғизистон халқининг эса бу гал ҳам янглишганлигини минг надоматлар билан тан олишдан бошқа чораси йўқ. Наҳот, наҳотки халқ ҳақида, чинакам ривожланиш ҳақида ўйлайдиган, Қирғизистонни “етимлик” дардидан қутқарадиган бирон-бир катта шахс топилмаса?!\nЖаноб Атамбаев асло ранжимаслигига ишончим комил бўлгани ҳолда, унинг таъбирини бир оз ўзгартиришга журъат қиламан. Қирғизистон у киши айтганидек йигирма йилни эмас, йигирма беш йилни бой берди, чув тушди. Халқ эса ҳамон алданишга мойил. Алдовчилар эса – устаси фаранг сиёсатчилар.


Сумалак пишириш сирлари\nТайёрлаш вақти: 1440 дақ. Таомнинг калориялилиги: 17130 ккал\nун – 2 кг\nпахта ёғи – 1 кг\nёнғоқ – 15-20 дона\nбуғдой – 0,5 кг\nЖайдари қизил, қайроқи буғдой тозаланиб, совуқ сув билан ювилади. Зангламайдиган идишга солиниб, уч кун ивитиб қўйилади. Буғдой ниш ургач, тоза тахта (тешикчалар очилган фанер) устига 1 — 1,5 см қалинлигида ёруғроқ, лекин қуёш нури тушмайдиган жойга тахтага ёйилади ва қар куни эрталаб сув сепиб турилади.\nБуғдой майсаси (кўк) игна бўйи бўлганда (3—4 кундан сўнг) уни бўлакларга бўлиб, тахтадан ажратиб олинади.\nКўк қиймаланади ёки ўғирда туйилади ва устидан сув қуйиб аралаштирилади, шарбати докада сузилади. Шу тарика уч марта шарбат олиниб, алоҳида идишларда сақланади, 0,5 кг ундирилган буғдой учун 2 кг буғдой уни, 1 кг пахта ёғи керак. Қозонда пахта ёғи доғланиб совитилади. Ёққа ун ва биринчи сузилган шарбат аралаштирилади ва баланд оловда кайнатилади.\nСўнгра иккинчи сузилган шарбат қуйилади, бу ҳам қайнагач, учинчи сузилган шарбат қуйилиб, баланд оловда қайнатиш давом эттирилади. Тагига олмаслиги учун крзонга ёнғокдек келадиган 15—20 та силлиқ тошчалар ва 10—12 дона ёнғоқ ювиб солинади ва ёғоч куракча билан бетўхтов ковлаб турилади. Сумалак 10—12 соат қайнатилади. Тайёр Сумалакнинг ранги оч жигарранг , қуюқ аталадек, мазаси ширин бўлади. Сумалак етилгач, крзоннинг олови олиниб, 5—6 соат димлаб қўйилад\nСумалак қадимдан, айрим маʼлумотларга кўра 3000 й. дан бери, баҳорни кутиб олиш, деҳқончилик ишларининг бошланиши арафасида, Наврўзаа. тайёрлаб келинади. 20-а.нинг 90йилларидан бошлаб. Сумалак пишириш Наврўз байрамида, айниқса, аёллар ўртасида катта тантана билан ўтади.


Иттифоқчилар қийин танловда қолди\nhttp://tbn0.google.com/images?q=tbn:Jsx0LG-qlrGq-M:http://img.rosbalt.ru/pics6/symbol_shos_234.jpg 28 август куни Шанхай ҳамкорлик ташкилоти саммитида президент Дмитрий Медведев ташкилотга аъзо Хитой, Қозоғистон, Ўзбекистон, Қирғизистон ва Тожикистон раҳбарларини Грузия айирмачи ўлкалари мустақиллигини тан олишга чақиради.\nҲақиқатан ҳам Жанубий Осетия ва Абхазия мустақиллигини тан олган Россия ўз иттифоқчиларини мураккаб танлов олдида қолдирди. Бу масалада яккаланиб қолган Россия учун ШҲТ ва МДҲ аъзоларининг таянчига эришиш принципиал масалага айланган. Бироқ бу борада Душанбедаги саммитдан нималарни кутиш мумкин?\nЖанубий Осетия ва Абхазияни йил бошида ўз мустақиллигини эълон қилган Косово билан солиштириб бўлмайди. 17 февраль куни Косово парламенти мустақиллик декларацияси учун овоз берганидан кўп ўтмай дунёнинг ўнлаб етакчи давлатлари ўлка мустақиллигини тан олди. Россия Косово мустақиллигига ҳамон қарши қолаётир.\nТўқсонинчи йиллар бошида ўз мустақиллиги ҳақида эълон қилган Жанубий Осетия ва Абхазияга келсак, сешанба кунигача икки айирмачи минтақа фақатгина бир-бирининг мустақиллигини тан оларди. Энди эса уларни мустақил давлатлар сифатида илк бор Россия тан олди, бироқ яна яккаланиб қолиб, ўз нигоҳини ҳозирча обрўси сақланиб қолаётган постсовет давлатларга бурди. Косоводан фарқли ўлароқ, гап Жанубий Осетия ва Абхазиянинг том маънодаги мустақиллиги ҳақида эмас, балки кўпчилик таҳлилчилар фикрича, бу минтақаларни Россия таркибига қўшиб олиш ҳақида бораётир.\nҲеч бир давлат раҳбари Россияга жўр бўлиб икки ўлканинг мустақиллигини тан олишга шошилмаётир. Лекин Россия нафақат илтимос ва таклиф, балки мажбур қилиш воситаларига ҳам эга. 28 август кунги Шанхай ҳамкорлик ташкилоти саммити ва ундан кейин Марказий Осиё давлатлари ва хусусан, Ўзбекистоннинг бу масаладаги позицияси қандай бўлади?\nТбилисига сафар қилаётган Жон Ҳопкинс университетининг Марказий Осиё ва Кавказ давлатлари бўйича етакчи таҳлилчиси Сванте Корнел ҳозирча ҳеч бир давлатнинг Россия таклифига қулоқ солмаслигини айтади.\n“Менимча, ҳозирги вазиятда ҳеч бир давлат уларнинг мустақиллигини тан олмайди. Ўзбекистон раҳбарига келсак, у давлатнинг ҳудудий яхлитлиги тўғрисидаги халқаро келишувлар ва меъёрларни ҳурмат қилиб, Россия таклифидан юз ўгиради. Менимча, бу масалага аралашиш Ўзбекистон манфаатларига зиддир”, – деди С.Корнел.\nРоссия бош вазирининг биринчи ўринбосари Сергей Иванов Москвага ташриф буюрган ўзбекистонлик ҳамкасби Рустам Азимов билан сўзлашувлари давомида Кавказдаги бўҳрон борасида Ўзбекистон раҳбарияти босиқ ва холис муносабат билдиргани учун минатдорлик билдирди. Ўзбекистон имкон топганда муносабат билдирмаган бўларди ҳам. Лекин ҳозир икки ўлканинг мустақиллигини тан олиш каби сиёсий баёнот мутлақо бошқа масала.\n“Россия биз билан бўласизларми ёки Ғарб билан, деган пайтда Ўзбекистонга ўхшаган давлатлар: “Бизга қанақа иқтисодий молиявий ёрдам кўрсатасиз? Сиёсий томондан хавфсизлигимизни таъминлайдиган қанақа кафолатлар берасиз”, деган масалани, албатта, қўяди”,- дейди ўзбекистонлик таҳлилчи Тошпўлат Йўлдошев.\nШҲТ саммитини ёритиш учун Душанбега келган таниқли журналист Аркадий Дубнов Марказий Осиё давлатларининг Россия таклифига ижобий жавоб бериши кўп жиҳатдан Хитойга боғлиқ бўлиб қолишини таъкидлади.\n“Тошкент, Душанбе, Бишкек ва Остона авваламбор Хитой позициясига қарайди. Хитой позицияси эса Ху Цзинтао ва Дмитрий Медведевнинг учрашувидан сўнг ойдиналашади. Ҳозирча ҳеч бир давлатнинг Россияни очиқдан-очиқ қўллаб-қувватлашини тасаввур қилиб бўлмайди”,- деди А.Дубнов.\nХитой Грузия айирмачи ўлкаларининг мустақиллигини эътироф этса, ўзининг Шинжон, Тибет ва Тайванга нисбатан юргизаётган қаттиққўл сиёсатини шубҳа остига қўйиши мумкин. Марказий Осиё давлатлари эса ўзларини четга олишга уринаётган бўлса ҳам Россия ёки Россияга қарши танлов қилишга мажбур.\nЕвропа Иттифоқининг Марказий Осиё борасидаги сиёсатини кузатиш гуруҳи аъзоси, нидерландиялик таҳлилчи Йос Бунстранинг айтишича, жорий вазиятда ҳам Ғарб, ҳам Россия ўртасида мувозанатли сиёсат юргизаётган Қозоғистон учун оғир бўлмайди.\n“Бироқ Ўзбекистон учун бу танлов оқ ва қора ўртасида танлаш бўлиб кўринаётган бўлса, ажаб эмас,- дейди у. - Каримовнинг манёвр қилиш имкониятлари камроқ. Чунки унинг авторитар режими Ғарбда қийинчилик билан қабул қилинади. Шунинг учун у Россияни дўст сифатида йўқотса, яккаланиб қолиши мумкин”.\nУнинг фикрича, Ўзбекистон ниҳоят Россия позициясини қабул қилишга мажбур бўлади. Бироқ ўз тобеълигини кўрсатмаслик учун ўз қарорни бир қадар кечиктиради.\n“Бошқа томондан Каримов учун айнан бугунги вазият Ғарб билан яқинлашишнинг энг қулай фурсатидир”,– дейди нидерландиялик таҳлилчи.


Алфагин narxi - Toshkent va butun O'zbekiston bo'yicha\nАЛФАГИН КАПСУЛА №60\n45 000 so'mdan\n1 та капсула ўзида қуйидагиларни сақлайди\nЖеньшен 50 мг\nСибир женьшени 200 мг\nБеда (люцерна) 500 мг\nДоривор эмблика 800 мг\nГрек шамбаласи 500 мг\n• Ақлий ва жисмоний иш қобилиятини оширади\n• Асабийлашиш, ҳорғинлик ва чарчашни камайтиради.\n• Стресс омилларига организм қаршилигини кучайтиради (стимуллайди).\n• Организм ҳимоя кучларини фаоллаштиради, иммунитетни мустаҳкамлайди.\n• Иштаҳани оширади.\n• Касалликдан кейин тезроқ тузалишга ёрдам беради, ўтказилган касалликлардан сўнг организм ҳолатини яхшилайди.\n• Яққол умуммустаҳкамловчи ва антиоксидант таъсирга эга.\nКатталар: бир кунда 1 капсуладан 2 маҳал\nПрепарат овқатдан кейин қабул қилинади, қабул қилиш вақти – эрталаб ва кечқурун.\nДаволаш курси 30 кун.\n1 ёшдан18 ёшгача бўлганларга препарат сироп кўринишда тавсия этилади!\nАлфагин – ўсимликлар тўпламидан иборат препарат бўлиб, унинг таъсирини таркибига кирувчи ўсимликлар таъминлаб беради.\nДоривор эмблика иштаҳани қўзғатади, овқат ҳазмини яхшилайди, эритропоэзни ва оқсил биосинтезини кучайтиради, суяк дентини ва коллаген каби мезенхима тўқималарининг тўғри шаклланишига ёрдам беради. Кўп миқдордаги биологик фаол, табиий С витамини антиоксидант таъсир кўрсатади (эркин радикалларни ингибитори ҳисобланади). Иммуномодулятор таъсирга эга.\nБеда (йўнғичқа) хлорид кислота ва пепсин ишлаб чиқилишини кучайтириш ҳисобига иштаҳани оширади. Умуммустаҳкамловчи таъсир кўрсатади, айниқса яллиғланиш ва юқумли касалликлар профилактикасида аҳамиятга эга. Стрессларга чидамлиликни оширади, чарчоқ ва депрессияда ёрдам беради. Сапонинлар қондаги холестерин миқдорини камайтиришга ёрдам бериб, атеросклероз ривожланишини олдини олади, қон-томир тизимини мустаҳкамлайди. Беда (люцерна) келиб чиқиши турлича бўлган камқонликларни даволашга ёрдам берувчи хлорофилларга бой.\nГрек шамбаласи (йўнғичқаси) умумий панкреатик секрецияни кучайтиради, овқат ҳазмини яхшилайди. Умумқувватловчи ва тетиклаштирувчи хоссаси мавжуд, организмнинг жисмоний кучини тиклайди. Гемоглобин даражасини оширади.\nСибирь женьшени (одамгиёҳ) кучайтирувчи ва тетиклантирувчи таъсирга эга. Бош мия тўқималари микроциркуляциясини (қон айланишини) яхшилаб, ақлий иш қобилиятини кучайтиради. Мушаклар иш қобилиятини оширади. Томирлар ички қобиғидаги алмашинув жараёнларини меъёрлаштириш ва томирларни кенгайтирувчи таъсири ҳисобига қон-томир тизимига ижобий таъсир қилади, атеросклеротик пилакчалар ҳосил бўлишини олдини олади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Туғруқхонада алмашиб қолган канадаликлар 41 йилдан кейин ўз туғишганларини топди\t10:13, 29 август 2016\tВиннипегеда ўтказилган матбуот анжуманида кри миллатига мансуб икки канадалик эркак 41 йил мобайнида бегона оилада вояга етгани тасдиқланди, деб хабар берди “Lenta.ru” нашри. Улар 1975 йилда дунёга келган вақтида туғруқхонада алмаштириб қўйилган. Тадбирда ДНК тест натижалари эълон қилиниб, Леон Свенсон (Leon Swanson) ва Дэвид Тейт (David Tait Jr.) лар мутлақо бегона оилада вояга етганлиги тасдиқланди.\n“Нима дейишга ҳам ҳайронман, орадан 41 йил ўтган... Гапиришга тилим ожиз...”, деди Тейт. У ўзини вояга етказган ота-онасини жуда ҳам яхши кўришини, улардан воз кечмаслигини, яна бир ука-ю, ота-онага эга бўлганидан хурсандлигини билдирди. Тейт ва Свенсонлар оиласи ягона ва катта оилага айланишга қарор қилишди.


2022-01-24 10:23:13 351\nЎзбекистон Халқ демократик партияси Навбаҳор туман Кенгаши ташаббуси билан “Хашман” маҳалла фуқаролар йиғинида “Аёлларга кўмак” лойиҳаси доирасида тадбир ташкил этилди. Унда халқ депутатлари туман Кенгашидаги Ўзбекистон ХДП гуруҳи аъзолари, бандликка кўмаклашиш маркази, маҳалла ва оилани қўллаб-қувватлаш бўлими, тижорат банк ходимлари ҳамда партия фаоллари иштирок этди.\nАҳоли билан мулоқот давомида хотин-қизлар ва ёшлар ижтимоий ҳимоясига оид қабул қилинган қонун ва қарорлар тўғрисида маълумот берилди. Ижтимоий ҳимояга муҳтож, боқимандалик кайфиятида юрган шахслар билан суҳбатлашилди, уларни қийнаётган муаммолар ўрганилди.\nИшсиз, ногиронлиги бўлган инсонларни хоҳиши ва қобилиятига қараб касб-ҳунарга ўқитиш, уларга хусусий тадбиркорлик ҳамда томорқа хўжаликларини ривожлантириш учун ажратиладиган имтиёзли кредитлар тўғрисида маълумот берилди. Аниқланган муаммолар юзасидан тегишли ташкилотларга депутатлик сўрови жўнатилди.


Инсофга келишнинг фурсати етмадими? Яна тўйлар ҳақида – Fikrat.uz\nИнсофга келишнинг фурсати етмадими? Яна тўйлар ҳақида\n10:10 / 13.11.2020 13.11.2020 5295 0\nХалқимизда «Ҳаммани тўйга етказсин», деган чиройли ибора бор. Албатта, тўйларимиз, шоду хуррамликда ўтадиган кунларимиз кўпайсин, ҳаммамизни тўйга етказсин. Лекин тўй қувончли воқеадек ўтсин, исрофгарчиликка сабаб бўлмасин.\nКейинги йилларда тўй-ҳашамлар, оилавий тантаналар, турли маърака ва маросимлар ўтказишни тартибга солиш бўйича қонунчиликка тегишли ўзгартиришлар киритилиб, қатъий маъмурий чоралар белгиланди. Асосий эътибор тўй-маъракалардаги ким ўзар пойгалару, исрофгарчиликларнинг олдини олишга қаратилди. Лекин, шунга қарамай, дабдабали тўй-ҳашамлар, мантиқсиз тантаналар камайгани йўқ.\nПандемия сабабли ноўрин муҳокамалар ва эътирозлар, ҳар хил тортишувларга барҳам берилди. Синовли кунлар йиғин ва тўйларни ҳам чеклашга мажбур қилди. Бугун барча маросимлар камтарона, ортиқча дабдабасиз ўтказилиши лозимлигини ҳамма билади. Махсус комиссия қарори билан тўй-ҳашамларни 30 кишилик, ихчам қилиб ўтказишга рухсат берилди. Шу кунларда мазкур тартибга асосан тўйлар ихчам ва ортиқча исрофгарчиликсиз ўтказилмоқда. Тўйдан иқтисод қилинган маблағлар ёш оилани моддий таъминотини мустаҳкамлашга сарфланяпти. Аммо аста-секин тўйлар яна катталаша бошлади, бемаъни харажатлар, ким ўзар ўйинлар яна кўпая бошлади.\nТартиб-қоидага амал қилмасдан, таниш-билиши, қариндош-уруғини кўплигини баҳона қилиб, тўйни 50-60, ҳатто 100 нафардан ортиқ киши билан ўтказаётганлар оз эмас. Бу ҳақда ҳар куни ижтимоий тармоқларда нимагадир кўзимиз тушади, нимадир ўқиймиз, эшитамиз. Тўй-маросимдан кейин вирус юқтирганлар сони янада ортмоқда.\nТўйларнинг катталашишига қандай омиллар таъсир этаётганини ўйлаб кўришимиз керак. Маълумотларга кўра, тўйхоналар 30 кишилик тўй ўтказиш учун ҳам катта нархлар қўйиб олаётган экан. Тўйхоналарнинг кўпи хусусий, бунга эътирозим йўқ. Лекин бу тўйхона эгаси хоҳлаган нархини белгилаш имконига эга, дегани эмас-ку! Хўш, нархлар қандай асосда белгиланяпти? Тўйхоналарда нарх белгилаш бўйича жамоатчилик назоратини кучайтириш зарур.\nАйрим тўйхоналарнинг эгаси кўпроқ маблағ топиш учун тўй қилувчи билан келишган ҳолда, 50-100 нафаргача одам учун жой тайёрлаяпти. Бу борада зиммасига вазифа юклатилган ташкилотлар ишлаши, ҳар бир ҳудудга кириб бориш керак. Узоққа бормайлик, шу кунларда пойтахтимизда 100 кишилик тўй-маросимлар ўтаётганини эшитяпмиз. Масъул ташкилотлар қаёққа қараяпти?..\nТўйлар яна катталашишига хонандаю ўртакашлар ҳам айбдор, деб ўйлайман. Ҳозир тўйларда иштирок этувчи артистларнинг сони чекланганига қарамай, бунга ҳам амал қилинмаяпти. Тўйда карнай-сурнайчилардан ташқари, бир гуруҳ хонандалар навбатчилик қиляпти. Тўй ўтказувчи ўзини кўрсатишга уриниш, мақтаниш учун 4-5 нафар «юлдузча»ларни ҳам чақиряпти. Бу нафақат ортиқча харажат, балки тўйга келувчилар, қизиқувчилар сони ортишига ҳам сабаб бўлмоқда.\nЯна бир масала — бизда тўйхоналарнинг ҳаддан ташқари катта қурилганида, деб биламан. Эҳтимол бундан кейин тўйхона қуриш учун рухсат беришда уларни чекланган ўринга ва чекланган ҳажмда бўлишига эътибор қаратиш лозимдир. Сабаби, оилалар томонидан кимўзарга иш кўришлар кўпайиб бораётганининг яна бир сабабларидан бири ҳам шунда аслида.\nБиз бир нарсани унутмайлик, катта тўй ўтказиш маданият, бойлик белгиси эмас, аксинча, маънавий қашшоқликдир. Шу бўйича доимий тушунтириш ишларини олиб боришимиз, камхарж тўй қилганларни, шунга рағбат билдирган ёшларни намунали оила сифатида тарғиб қилишимиз зарур.\nИзоҳ қолдиринг Инсофга келишнинг фурсати етмадими? Яна тўйлар ҳақидаДилором ИМОМОВА, тўй\n19:48 / 12.11.2020 12.11.2020 5354 0\n13:58 / 13.08.2020 13.08.2020 19334 0\n11:01 / 04.09.2020 07.09.2020 23146 0\n15:01 / 27.04.2020 14.09.2020 25192 0\n7:28 / 04.08.2020 07.08.2020 19521 0\n10:32 / 18.08.2020 18.08.2020 12055 0\n13:48 / 28.10.2020 28.10.2020 41132 0


Астрофизиклар «имконсиз» экзосайёрани аниқлади - Daryo\n08:29, 09.11.2019 23076\nАстрофизиклар «имконсиз» экзосайёрани аниқлади\nThe Astrphyisical Journal журналида эълон қилинган мақолга кўра, ўтган йили Коинотга чиқарилган TESS телескопи «имконсиз» экзосайёрани аниқлагани хабар қилинмоқда.\n«Имконсиз» дейилишига сабаб назарий жиҳатдан бундай сайёра бўлиши мумкин эмас деб ҳисобланар эди. Ваҳоланки, у мавжуд экан!\nНимаси имконсизлиги эса унинг жойлашган ўрни билан боғлиқ.\nМазкур экзосайёра ўз юлдузига шу қадар яқин жойлашганки, бундай масофаларда юлдуз уни аллақачон ўз комига тортиб кетган ва ютиб юборган бўлиши керак эди. Бироқ HD212771 ва HD203949 юлдузлари ўзларига жуда яқин жойда ҳаракатланаётган экзосайёраларни ютиб юборишмаган экан.\nАстрофизик олимлар шу чоғгача сайёраларнинг юлдузга максимал яқин келиш масофасини нотўғри ҳисоблашган бўлиб чиқмоқда, шекилли...\nЮқорида қайд этилган мақолада айтилишича, муаллифлар HD203949 юлдузининг эволюцион тараққиёт босқичини таҳлил қилишган. Бу босқичда юлдуз ҳажман кенгайиб, шишиб бориши ва қизил гигантга айланиши керак. Натижада юлдуз ўзига яқин жойлашган сайёраларни ютиб юбориши лозим эди. Бироқ HD203949 юлдузи аллақачон шишиб, қизил гигантга айланган бўлса-да, ўзидан атиги 0,65 астрономик бирлик (яъни Ер ва Қуёш орасидаги масофанинг атиги 65 фоизи) масофасида жойлашган экзосайёрани ютиб юбормаган.\nНимага бундай бўлган?\nОлимларда бир неча тахминлар мавжуд. Улардан энг ишонарлироғига кўра, ўша экзосайёра юлдуз шишишни бошлашидан аввал анча нарироқда – тахминан 3,1 ёки 3,5 астрономик бирлик масофасида бўлган. Юлдуз қизил гигантга айланиб, ҳажман кенгайгач эса экзосайёра унга яқин келиб қолган бўлиши мумкин.\nУшбу дилемманинг ечими оддий бир фактда яширинган. Бу факт шундан иборатки, юлдузлар ва уларнинг сайёралари нафақат ўзаро боғлиқ ҳолда шаклланади, балки биргаликда эволюстияланади ҳам.\nВардан Адибекян, мақолда муаллифлардан бири\nДемак, мазкур экзосайёра қандайдир гравитацион «манёврлар» эвазига қизил гигант юлдуз кенгайиши ва тортиш кучидан қутулиб қолган бўлиши мумкин дейилмоқда.\n10:52 Бугун 1327\n10:40 Бугун 2369\n10:31 Бугун 7752\n10:10 Бугун 12019\n23:48, 05.06.2020 176829\n22:28, 05.06.2020 146057\n07:45, 06.06.2020 124799\n23:47, 06.06.2020 119529


Эмомали Раҳмон Ворух анклави ҳақида резонансли баёнот берди - Zamin.uz\n9 апрель куни Тожикистон президенти Эмомали Раҳмон Исфара шаҳрининг Ворух анклавига келди, деб хабар қилди Sputnik Тожикистон.\nТашриф давомида "Ширин" маданий-кўнгилочар ва спорт мажмуасини очилди ва Тожикистоннинг 50 метрлик байроғи ҳам кўтарилди. У ерда президент маҳаллий аҳоли билан мулоқот қилди ва анклав мақоми хусусида тўхталди.\n"Ворух анклави ҳеч қачон алмашилмайди, у Тожикистон таркибида қолади. Мен сизларни қирғиз қўшнилар билан дўстона яшашга чақираман", - деди Эмомали Раҳмон.\nАввалроқ, Қирғизистон Миллий хавфсизлик давлат қўмитаси раиси, чегара масалалари бўйича ҳукумат делегацияси раҳбари Камчибек Ташиев матбуот анжуманида Қирғизистон Тожикистонга Ворух анклавини Баткен вилоятидаги аналог ҳудуд 12 минг гектар майдон билан алмаштиришни таклиф қилганини айтганди. “Замин” янгиликларини “Youtube”да кузатиб боринг\nЯнгиликлар » Дунё » Эмомали Раҳмон Ворух анклави ҳақида резонансли баёнот берди


Бугун Қобулда ўтиш даври ҳукумати вазирларидан бўлган Хожи Абдул Қодир ўлдирилган.\nУ бир вақтнинг ўзида Афғонистон раҳбари Хомид Карзайнинг ўринбосари ҳам эди. Қобулдаги "Озодлик" мухбирининг хабар беришича, қуролланган икки шахс Қодир кетаётган автомашинани ўққа тутган. Отишмалар чоғида вазир қўриқчиси ҳам ҳалок бўлди. "Рейтер" ахборот агентлиги тарқатган хабарга кўра, вазирнинг 10 нафар хавфсизлик ходими қўлга олинган. Қотиллик рўй берган жойда халқаро хавфсизлик кучлари вакиллари воқеа сабабларини ўрганмоқда. Вазирлик атрофлари ўраб олинган. Хожи Абдул Қодир – Афғонистоннинг "шимолий альянс" таркибидаги кўзга кўринган сиёсий арбобларидан эди.


Толиблар афғон оилаларини уйларидан қувиб чиқаряпти - xabar.uz\n19.05.2022 14:20 0 2718\nАфғонистоннинг Бағлан вилоятида «Толибон» ҳаракати вакиллари 27 та оилани Андарою водийсидаги Анамак, Боғдор, Таганак ва Пули Хисор қишлоқларидан мажбуран қувиб чиқарган.\nМаҳаллий нашрлар хабарига кўра, толиблар фақат кийим ва озроқ овқат олишга рухсат беришган. Уларнинг айтишича, бу оилалар 9 та шимолий вилоятда яшашга ҳақли эмаслар. Улар бошқа вилоятларга сургун қилинмоқда.\nБағландаги маҳаллий толиблар ҳозирча бу ҳолатга изоҳ беришмаган. Хабарларга қараганда, улар толибларга қарши чиққанларни ана шундай бадарға қилмоқда.\nҲодиса Кеча, 22:51\nСиёсат 05/07, 10:22\nСардор Умурзоқов «Толибон» делегацияси билан учрашди\nСиёсат 02/07, 14:20


Инновацион ривожланиш вазирлиги Британия Кенгашининг “Creative Spark” лойиҳасида ҳамкорлик қилмоқда - Халқ сўзи\n11:22 17 Январь 2019 Жамият\n“Creative Spark” лойиҳасининг асосий мақсади Буюк Британия ҳамда Марказий Осиё (Ўзбекистон, Қозоғистон, Қирғизистон), Жанубий Кавказ (Озарбайжон, Арманистон, Грузия) ва Украина давлатларининг университетлари, таълим муассасалари ўртасида фаол тадбиркорлик соҳаларини ривожлантириш бўйича халқаро алоқаларни кенгайтиришга қаратилган беш йиллик дастур бўлиб, талабаларда фаол тадбиркорлик ва ташаббускорлик кўникмаларини шакллантирган ҳолда, жамиятда креатив иқтисодиётни равнақ топтиришга ҳисса қўшишдан иборатдир.\nКреатив иқтисодиёт юртимиз учун янгилик бўлгани туфайли мазкур кўникмаларни маҳаллий олий таълим муассасалари талабалари ичида кенг тарғиб қилишда Инновацион ривожланиш вазирлиги яқиндан ёрдам беради. Хусусан, тренинглар, ўқув ҳамда амалий машғулотлар, маҳорат дарслари ўтказишда кўмаклашади. Пировардида ўқувчиларнинг фаол тадбиркорликни йўлга қўйиш учун амалий кўникмаларни эгаллашларига эришилиши кўзда тутилган.\nЛойиҳа давомида жорий йилнинг январь — март ойларида London Metropolitan University ходимлари ва ҳамкор ташкилотлар мутахассислари томонидан тадбиркорлик лойиҳаларини тайёрлаш бўйича тренинглар ташкил этилади. Тренингларда фаол қатнашган талабалар ўз старт-ап лойиҳаларини махсус комиссияга тақдим қиладилар. Саралаб олинган энг яхши лойиҳалар муаллифлари эса лондонлик экспертлар томонидан уюштириладиган ўқув курсида иштирок этиб, ўз лойиҳаларини янада такомиллаштириш имкониятига эга бўладилар.\nИюнь ойида якуний саралаш босқичи ўтказилади ва энг яхши лойиҳа эгаси ўз лойиҳасини Лондон шаҳрида инвесторларга тақдим қилади. Сафар харажатлари Британия кенгашининг “Creative Spark” учун махсус ажратилган фонди томонидан қопланади. Шунингдек, фаол қатнашчилар Британия кенгаши ҳамда ҳамкор ташкилотлар томонидан рағбатлантирилади.


Хитойнинг Бишкекдаги элчихонасидаги теракт ташкилотчилари ва ижрочилари шахси ўрнатилди\n22:11 / 06.09.2016\nХитойнинг Бишкекдаги элчихонасидаги теракт ташкилотчилари ва ижрочилари шахси ўрнатилди. Бу ҳақда Қирғизистон миллий хавфсизлик қўмитаси маълум қилди.\nТеракт юзасидан Тергов қўмитаси томонидан "Террорчилик" ва "Ўқотар қурол, ўқ-дори, портловчи моддалар ва портловчи қурилмаларни ноқонуний сотиб олиш, бериш, сотиш, сақлаш, ташиш ва олиб юриш" моддалари бўйича жиноий иш қўзғатилган.\nТерговнинг аниқлашича, теракт буюртмачилари Суриядаги "Жибҳат ан-Нусра" террорчилик ташкилоти томонидан бошқариладиган уйғур террорчилик гуруҳлари бўлган.\nТеракт ижрочилари: Қирғизистон фуқароси, Ош вилоятининг Ноокат тумани Куу-Майдон қишлоғида яшовчи, қирғиз, "Максым Ош" корхонаси ҳисобчиси ва ўриндошлик асосида "Адал Тур" туристик фирмаси ходими; Ўзбекистоннинг Андижон вилояти Булоқбоши туманидаги Нўвак қишлоғидан бўлган, бироқ Қирғизистонда яшовчи шу мамлакат фуқароси\nТеракт ташкилотчиси – "Адал Тур"нинг Туркиядаги вакили қидирилмоқда, у Истанбулдан терактни ташкиллаштиришнинг молиявий томонлари билан шуғулланган. Маълумотларга кўра, у ҳозирда Истанбулда.\nХорижлик ҳамкорларга бу қидирилаётган шахсларни ушлаш ва Қирғизистонга топшириш илтимоси жўнатилган.\nХитойдаги кўлда сирли мавжудот сузиб юргани тасвирга олинди (видео)\n08:11 / 17.06.2018\nХитойда осмондан қисқичбақалардан тортиб саккизоёқларгача “ёғилди”\n01:18 / 17.06.2018\nХитой АҚШ ва Япония маҳсулотларига демпингга қарши чоралар жорий этмоқда\n10:27 / 16.06.2018


Она қизини айиқ чангалидан қутқариб олди – "Тасвир" нашриёт уйи\nВоқеа 13 май куни содир бўлди. Қизча ҳовлида ўзининг ити юрибди, деб ўйлаб, уйдан югуриб чиқади. Тез орада унинг қичқиришини эшитиб чиққан онаси қизини катта қора айиқ олиб кетаётганини кўради. Аёлнинг қичқиришидан қўрқиб кетган айиқ қизни ташлаб қочади.\nҲайвон қизнинг орқаси ва оёғини тишлаган, ҳаётий муҳим аъзоларига шикаст етмаган. Касалхонада қизнинг жароҳатларини тикишган. Унинг аҳволи яхши ва шифокорлар жароҳатларнинг тез орада битиб кетишини айтишмоқда.\nЎша куни қора айиқни бошқа уй яқинида кўришган. Табиатни қўриқлаш идорасининг ҳодимлари қизга айнан шу айиқ ҳамла қилганини тахмин қилишиб, учта қопқон қўйишди. Одамларга такрор ҳужум қилишининг олдини олиш учун айиқни қопқонга тушишини кутиб ўтирмай, уни ўлдиришди.


Видеорепортаж: Ўзбекистон халқ шоири Муҳаммад Юсуф хотираси туғилган қишлоғида ёдга олинди\n12:56 / 26.04.2017\nБаҳор қуёши заминга ўз тафтини бериб, Марҳамат адирлари лолақизғалдоқлардан алвон кўйлак кийган пайт - 26 апрелда Ўзбекистон Халқ шоири Муҳаммад Юсуфнинг таваллуд куни нишонланади.\nУ туғилиб, вояга етган Қовунчи қишлоғида қутлуғ санага жуда катта тайёргарлик кўрилибди. Шоир таълим олган 25-умумий таълим мактабида эса мушоира, бадиий тадбирлар авжида. Билим даргоҳида Муҳаммад Юсуфнинг ҳаёт йўли, ижоди ҳақида маълумотлар берувчи мўъжаз музей ташкил этилган. Унинг номи берилган мактабда фаолият юритувчи адабий тўгарак аъзолари бўлган ўқувчилар шоир ижодидан намуналар ўқиб беришди.\nШоир билан 10 йил бир синфда ўқиган синфдош дўстлари эса ёшлик хотиралари, Муҳаммад Юсуф билан бўлган қизиқ воқеаларни гапириб бердилар.\nАндижон шаҳрининг бир қатор касб-ҳунар коллежи талабалари шоирни йўқлаб, Муҳаммад Юсуф ўқиган мактабга келишганига гувоҳ бўлдик. Улар мактаб ўқувчиларига ўзлари тайёрлаган бадиий композицияларни намойиш қилишди. Тўғриси, шоирнинг дилга яқин ашъорларини ёд олиб, кўзида ёш билан ўқиётган келажагимиз давомчиларини тинглаб, Муҳаммад Юсуф ижодини янада теранроқ англадик, десак муболаға бўлмаса керак.\nШоир дафн этилган қабристон шу кунларда унинг зиёратига келаётганлар билан гавжум. Туман ҳокими Хурсандбек Султонов шоир хотирасини қадрлаш мақсадида амалга оширилган ишлар билан таништирди. Уни йўқлаб келувчиларнинг сони йилдан-йилга кўпайиб бораётгани туфайли, қабристонда бир қатор ободонлаштириш ва қурилиш ишлари қилинибди. Шарқона услубда янги қурилаётган айвон, текис йўлакчалар шулар жумласидандир.\nМуҳаммад оға мақбараси атрофида эса у суйган қизғалдоқлар очилибди. Ҳамроҳимиз андижонлик ёш, таниқли шоир Равшан Ҳамроз устозининг ўзбек шеъриятидаги ўрни ҳақида ёниб сўзлади. Муҳаммад Юсуф кўчасида шовуллаб оқаётган ариқ олдида санъат коллежи ўқувчилари шоир қаламига мансуб шеърларга басталанган қўшиқлардан куйлаб бердилар.\nТасвирга олиш гуруҳимиз билан Муҳаммад Юсуф қишлоғидан баҳоли қудрат видеолавҳа тайёрладик. Видеорепортажни тайёрлашга яқиндан ёрдам берган Марҳамат туман ҳокимлигига алоҳида ташаккуримиз бор.\nЭътиборингизга ушбу видеотасвирларни ҳавола қиламиз.\nЭлмурод Эрматов, Ахрорбек Яқубжонов,\nKun.uz сайти учун махсус Марҳамат тумани,\nҚовунчи қишлоғидан тайёрланди.


Аксафлокс – ОД – Meducate.uz – Дорилар ҳақида маълумотлар ўзбек тилида\nАксафлокс – ОД\nHome Йўриқномалар Аксафлокс – ОД\nПрепаратнинг савдо номи: Аксафлокс – ОД\nфаол моддалар: офлоксацин – 200,0 мг; орнидазол – 500,0 мг;\nТаърифи: тиниқ, оч сариқ эритма.\nATХ Коди: J01М.\nОфлоксацин кенг таъсир доирасига эга: у кўпчилик грамманфий – Escherichia coli, Klebsiella, Proteus, Salmonella, Yersinia, Providencia, Shigella, Enterobacter, Citrobacter, Providentia, Pseudomonas, Hafnia, шунингдек Staphylococcus (метицилинга ва бошқа антибиотикларга чидамли микрофлорани ҳам қўшиб) бактерияларга нисбатан фаол.\nсийдик-жинсий тизимининг касалликлари: ўткир ва сурункали пиелонефрит, простатит, цистит, эпидидимит, сийдик йўлларининг асоратли ёки қайталанувчи инфекциялари;\nпенициллинга чидамли гонококклар, хламидиялар, трихомонадалар ва бошқа микроорганизмлар чақирган жинсий йўл орқали юқадиган касалликлар;\nНаеmophilus influenzae ёки бошқа грамманфий қўзғатувчилар, шунингдек тилларанг стафилококк, ичак таёқчаси, клебсиелла, энтеробактериялар, протей, Рseudomonas, легионела, стафилококклар чақирган нафас йўлларининг ўткир, сурункали ва қайталанувчи инфекциялари (бронхитлар, пневмония);\nқорин бўшлиғи аъзолари ва ўт-чиқариш йўлларининг инфекциялари, шунингдек амебиаз – амеб дизентерия, унинг ичакдан ташқари шакллари, айниқса амёбали жигар абсцесси; лямблиоз, қорин тифи, сальмонеллёз, шигелёз;\nқулоқ, томоқ ва буруннинг сурункали ва қайталувчи инфекцияларида, агарда улар грамманфий қўзғатувчилар (шу жумладан Рseudomonas) ёки стафилококк томонидан чақирилган бўлса;\nиммунтанқислиги ёки нейтропенияси бўлган беморларда инфекцион асоратларни олдини олиш;\nжарроҳлик инфекцияларини, айниқса гастроэнтерологияда, операциядан олдинги профилактика ёки операциядан кейинги даволаш;\nгинекологик касалликларда қўлланади;\nАксафлокс-ОД амбулатор беморларда пневмонияни даволашда қўлланувчи биринчи қатор дори воситаси ҳисобланмайди (пневмониянинг қўзғатувчиси кўпинча – пневмококк).\nАксафлокс-ОД билан даволашда диареянинг кучайиши сохтамембраноз колитнинг белгиси бўлиши мумкин. Бу асоратни ривожланишига шубҳа бўлса, Аксафлокс-ОД қабул қилинишини тезда тўхтатиш ва шошилинч антибактериал даволаниш буюриш керак (ичга – ванкомицин ёки метронидазол). Ичак перистальтикасини камайтирувчи препаратларни қўллаш мумкин эмас.\nПрепаратнинг баъзи ножўя таъсирлари (бош айланиши, уйқучанлик, онгни чалкашиши, кўриш ва эшитиш қобилиятини бузилиши, ҳаракатлар координациясини бузилиши) психомотор реакциялар тезлигини секинлаштириши ва автотранспорт воситаларини бошқариш ёки хавфли механизмлар билан ишлаш қобилиятини ёмонлаштириши мумкин.\nАксел Клобетазол12.04.2018Кейинги мақола


Фориш туманида «Yoshlar – kelajagimiz» давлат дастури доирасида ишлар қандай бормоқда? » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманида «Yoshlar – kelajagimiz» давлат дастури доирасида ишлар қандай бормоқда?\nФориш туманида «Yoshlar – kelajagimiz» давлат дастури доирасида ишлар қандай бормоқда?\n24 июль 2019 йил\nЎтган йили «Yoshlar – kelajagimiz» давлат дастури доирасида ёш тадбиркорларни қўллаб-қувватлаш ва улар лойиҳаларини молиялаштириш мақсадида Фориш туманида 1 миллиард 641 миллион сўмлик кредит маблағлари ажратилиб, ушбу маблағ эвазига 53 та иш ўринлари яратилди.\nЎз бизнесини йўлга қўймоқчи бўлган йигит-қизларга маслаҳат бериш, касб-ҳунарга йўналтириш мақсадида умумтаълим мактаблари ва касб-ҳунар коллежларида, маҳаллаларда «Бизнес клуб»лар фаолияти йўлга қўйилди.\nДавлат дастури доирасида 7 та тикувчилик, 2 та мебел ишлаб чиқариш, 4 та иссиқхона, 2 та автомобилларга хизмат кўрсатиш шохобчаси, 1 та гўзаллик салони, 1 та оби нон ишлаб чиқариш, 1 та балиқ маҳсулотларини сақлаш ва қайта ишлаш, 2 та паррандачилик, 1 та саноат йўналишида лойиҳалар амалга оширилди.\n«Yoshlar – kelajagimiz» давлат дастури доирасида 2019 йилда ёшлар тадбиркорлигини йўлга қўйиш, улар бандлигини таъминлаш мақсадида туманда 10 миллиард сўм кредит маблағи ажратилган. Президентимизнинг 30-31 январь кунлари вилоятимизга ҳамда ориш туманига ташрифидан кейин туман ёшлари иштирокида узумчиликни ривожлантириш учун 3 миллиард 500 миллион сўм қўшимча кредит маблағлари ажратилди.\nБу борада ёшлар иштирокидаги 100 та лойиҳалар ҳаётга тадбиқ этилади. Ҳозирги кунга қадар ёшлар бизнесини қўллаб-қувватлаш ва уларнинг лойиҳаларини молиялаштириш мақсадида 4 та лойиҳага 739 миллион сўм кредит маблағи ажратилди.\n«Yoshlar – kelajagimiz» жамғармаси\nтуман филиали раҳбари\n15 июль 2019, Понедельник\nФориш туманида ҳар бир оила тадбиркор дастури бўйича қандай ишлар амалга оширилмоқда\nХонбандида ёшлар маркази иш бошлади\nФориш туманида халқ депутатлари туман кенгашининг сессияси ўтказилди\nФориш тумани ҳокими ёшлар билан учрашди\nФориш туманида тадбиркор қиз ўз маблағи ҳисобидан 50 миллион сўм эвазига тикувчилик ва тўқувчиликни йўлга қўйди


Жиноят очилиши тайин » MUZAFFAR.UZ\n"Жиноят очилиши тайин”\nЯнги сериал: буниси бошқача бўлиши кутилмоқда\nУшбу сарлавҳанинг ўзиёқ детектив жанри ишқибозларини ўзига жалб этса ажаб эмас. Куз ойларида эфирга узатилиши кутилаётган ушбу сериални суратга олиш ишлари деярли тугаган. "Қисмат битиги” сериали билан кўпгина томошабинлар эътирофига сазовор бўлган режиссёр Акмал Иброҳимов янги картинаси ҳақида сўзларкан шундай деди:\nТомошабинлар мелодрама жанридан чарчаганлиги боис детектив жанрига қўл урдим, - дейди режиссёр А.Иброҳимов. – Хориж телеканалларини томоша қилсангиз, детектив бирламчи ўринга чиққан. Томошабинга жиноятнинг қай ҳолатда рўй берганлиги, ким жабрланувчи, ким қотил эканлиги жуда қизиқ. Ушбу лойиҳамга тайёргарликни бундан 3 йил муқаддам бошлаган эдим. Сценарий муаллифи Салоҳиддин Сирожиддинов. Суратга олиш ва монтаж ишлари баравар олиб борилмоқда.\nСериал Бош прокуратура билан ҳамкорликда суратга олинмоқда. Ҳар бир воқелик ҳаётда юз берган ҳақиқий ҳодисаларга асосланган. 5 та фильм 20 қисмга жам бўлади. Бош қаҳрамон терговчи, изқувар ролини Хуршид Тўхтаев ижро этмоқда. Фильмдаги қолган қаҳрамонлар алмашади. Насиб этса, 250 дан зиёд санъаткорлар турли образларни жонлантиришади. Шу боис барча санъаткорларни бир жойга жамлашда бироз қийинчилик туғилмоқда. Кейин театр актёрларини кино оламига олиб кириш ҳам бироз қийин кечяпти. Воқеликлар реал ҳаётдан олингани боис сериалда биронта хориж фильмидан "ўғирламадик”. Фақат компьютер графикасига тақлид қилишга уринганмиз. Яъни ўқ отилиши, юракни ёриб юбориши каби тасвирлар. Актёрлар ҳақида сўз очилгудай бўлса, Ўзбекистонда хизмат кўрсатган артист Гавҳар Зокированинг ижроси мени жуда тўлқинлантириб юборди. Улар ўз образларни жуда маҳорат билан гавдалантирдилар. Картинага Анвархон Қосимов операторлик қилди. Бу ижодкор билан 10 йилдан зиёд ҳамкорлик қилиб келяпман. Сериалда "Жиноят қилдингизми, жазо муқаррар. Бу ҳаётда жазо олсанг, бу сени бахтинг, Ҳеч қачон қинғир иш жазосиз қолмайди, шуни унутманг!” ғоясини ёритишга интилганмиз.\nДемак, биз янги фильмларни кутиб қоламиз ва киноижодкорларга омад тилаймиз.\nКўрилган: 2 431


Трамп ва Ким Чен Ин суҳбатини ким зимдан пойлаган? | Qalampir.uz\nТрамп ва Ким Чен Ин суҳбатини ким зимдан пойлаган?\nОлам\t04 Март 2019 14:59 14315\nАҚШ президенти Дональд Трамп Ханойдаги саммит муваффаққиятсиз якунланганининг яна бир сабабини маълум қилди. Бу сафар нишон марказида демократик партия аъзоси Майкл Коэн.\nМаълум бўлишича, Коэн Ким Чен Ин ва Дональд Трамп ўртасидаги суҳбатни яширинча эшитишга уринган. “Шимолий Корея раҳбари билан ўтказилган шундай муҳим саммитда демократларнинг пойлоқчилик қилишга уриниши – бу Америка сиёсатида кутилмаган шармандали ҳолат. Музокараларни вақтидан олдин тарк этишимга сабаб мана шу эди. Шунгача АҚШ раҳбари бошқа давлатда бўлганида, бу каби вазиятлар юз бермаганди. Шармандагарчилик!”, дея ўз фикрлари билан бўлишди Дональд Трамп Twitter’даги саҳифасида.\nАҚШ президентининг собиқ адвокати 27 февраль куни парламентга кўрсатма берган. Майкл Коэн экс-шефни “миллатчи ва юлғич” деб атаб бир вақтлар Оқ уй раҳбарига кўрсатган ёрдамлари ҳақида афсус билан таъкидлаган, деб хабар берди РИА Новости.\nЭслатиб ўтамиз, Ханойда 27-28 февраль кунлари ўтказилган АҚШ-КХДР иккинчи саммити ҳеч қандай расмий хужжатларсиз якунига етган эди. Трамп олдинроқ бунга Ким Чен Иннинг Шимолий Кореяга АҚШ томонидан берилган санкциялар бекор қилингунича ядро қуролидан воз кечишни инкор этганини сабаб қилиб кўрсатганди.\nАҚШ Дональд Трамп Ким Чен Ин Шимолий Корея Майкл Коэн\nАҚШда кўпчилик сайловчи бу йилги сайловларда Трамп ғалабасига ишонмоқда Ҳиндистон Трампни ўзгача кутиб олди АҚШ эсминецининг Қора денгизга кириш мақсади маълум бўлди “Паразитлар” Трампга жавоб қайтарди Трамп “Паразитлар” ғалабасидан дарғазаб\n24 Февраль 17:01 37223\n24 Февраль 14:54 27692\n25 Февраль 12:25 20216\n24 Февраль 09:54 17305\n25 Февраль 09:35 17013


Урумчидаги ўзбеклар - ҳолингиз қалай?\n09 декабр 2021, Тошкент вақти: 00:40\nМусулмон уйғурларнинг жума намозига тўпланиши олдини олиш мақсадида Шинжондаги масжидларни Хитой армияси ишғол қилди.\nШинжон минтақасида кескин вазият сақланиб қолаëтган бир кезда Қозоғистон ва Қирғизистон ҳукуматлари Урумчидан ўз фуқароларини олиб чиқмоқда. Тошкентда эса¸ бу борада бирор ҳаракат кўзга ташланмаëтир.\nУрумчи шаҳрининг ташқи дунëдан узиб қўйилгани¸ бу ерда на интернет ва на телефон линиялари ишлаëтгани боис¸ бевосита Урумчида бўлган ўзбекистонликлар билан боғланишнинг имкони бўлмади.\n5 июлда шаҳарда уйғурлар ва ханлар ўртасида содир бўлган миллий низолардан кейин, Шинжон Уйғур мухтор ўлкаси ташқи алоқадан тамоман узиб қўйилди.\nСўнгги вазиятни эса¸ 9 июл куни Урумчидан Душанбега қайтган Қурбон исмли тижоратчидан олишга уриндик:\n- Кеча биз жўнашимиздан олдин Урумчига жуда катта Хитой армияси ташланганининг гувоҳи бўлдик. Шаҳарда кечқурун 19.00 дан эрталаб 08.00 гача комендантлик соати жорий қилинган. Тўполонлар бошланган кундан буён иш тўхтаган, бозорлар ёпиқ. Бизга меҳмонхонадан ташқарига чиқишга рухсат беришмади, дейди Қурбон.\nУнинг сўзларига кўра, собиқ иттифоқ давлатларидан келган барча тижоратчилар меҳмонхонадан ташқарига чиқарилмаяпти:\n- Қозоғистондан, Россиядан, Озарбайжондан, Ўзбекистондан тижоратчилар жуда кўп эди. Улар ҳам вазият тинчишини кутиб¸ меҳмонхоналарда ўтиришибди, дейди Қурбонбой.\nСуҳбатдошимизнинг айтишича, уларнинг самолётга чипталари борлиги учун ҳам аэропортга чиқишларига рухсат берилган.\nБиз бу воқеаларнинг қандай бошланганини Урумчининг ўзидан туриб кузатган Қурбондан сўрадик:\n- Бизнинг эшитишимизча, бу воқеалар бошланишига қайсидир бир заводда бир неча нафар уйғур ўлдирилганлиги сабаб бўлган. Уйғурлар 5 июл куни катта норозилик намойиши уюштирганлар. Ўша куни кўп одам ўлган. Эртаси куни ханлар уйғурларни қирғин қилган.\nЭнди, бу жанжаллар бошланишининг асл сабаби бошқа нарсада. Урумчидаги савдо нуқталарининг ҳаммаси хитойликларнинг қўлида. Раҳбарлик лавозимларини ҳам аксарият ханлар эгаллаган. Уйғурлар ўз ҳуқуқларини тиклаш ва мустақил бўлиш талаби билан кўчага чиқдилар, дейди Қурбон.\nФарғона.ру ахборот агентлиги хабарига кўра, Қирғизистон Ташқи ишлар вазирлиги бу воқеаларда қирғизистонликларнинг жабр кўрмаганига оид баëнот берган. Хитой ҳукуматининг Урумчидаги вазият яхши дейишига қарамасдан, Қирғизистон ҳукумати ўз фуқароларини у ердан олиб чиқиб кетмоқда ва 8 июл куни Бишкекка қирғизистонликлар ўтирган биринчи самолёт келиб қўнган.\nҚозоғистон ҳукумати ҳам ўз фуқароларини Урумчидан олиб чиқиш ҳақида қарор қабул қилди. Олинган маълумотларга кўра, 1000 дан ортиқ қозоғистонликлар ватанига қайтиб келган.\nЎзбекистон Ташқи ишлар вазирлигидан Урумчидаги ўзбекистонликлар ва уларнинг тақдири ҳақида маълумот олишнинг имкони бўлмади.\nЎзбекистон ҳаво йўллари ширкатининг маълумотлар бўлими ходимаси эса, Урумчига қатнаётган самолётлар график бўйича учаётгани, ҳали бирорта рейс ҳам қолдирилмаганини айтди.\n- Бизда бунақа информация йўқ. Масалан¸ бугун тунги соат 01.00 да Урумчига самолëт учиб кетди. Бизда ҳеч қанақа қолдирилган рейс йўқ¸ дейди Ўзбекистон ҳаво йўлларининг маълумот бўлими ходимаси.\nСўнгги хабарларга кўра, Хитой расмийлари 10 июл куни Урумчи шаҳрида жума намозларини ўқишни таъқиқлаган.\nАммо кейинги хабарларга кўра, Урумчи шаҳрида намозхонлар жума намозини ўқиш учун масжидлар олдига тўпланган ва расмийлар масжидларнинг очилишига розилик берган.\n5 июл куни Урумчида Хитой расмийлари “тартибсизлик”, уйғур миллий озодлик ҳаракати вакиллари эса “қатағон сиёсатига қарши ғалаён” сифатида баҳолаётган этник тўқнашувларда, расмий маълумотларга кўра, камида 156 киши ҳалок бўлди, 800 дан зиёд киши жароҳатланган. Мазкур воқеалар муносабати билан полиция 1500 га яқин кишини ҳибсга олган.


Это'Онинг “Марсел”га ўтиш ёки ўтмаслигини хотини хал қилади\n5 декабрь, 2016, 17:40\nҚишки трансфер даврида камерунлик форвард Самюэль Это'О ўзи тўп сураётган Туркиянинг “Аланьяспор” жамоасидан “Марсел” клубига кўчиб ўтиши мумкин. 35 ёшли ҳужумчининг турк клуби билан амалдаги шартномаси 2018 йилнинг ёзига қадар имзоланган.\n“Кўрамиз, нималар бўлади. “Марсель” варианти амалга ошиши мумкин. Бироқ, олдин мен бу ҳақда хотиним билан маслаҳатлашиб олишим керак. Чунки, оилада у бошлиқ”, - дейди Это'О Telefoot нашрига берган интервьюсида.


Ҳуқуқ 3 соат олдин 0605\nИжтимоий тармоқларда фарғоналик журналист Усмонжон Қодиров билан боғлиқ бир-бирини инкор қилувчи хабарлар оқими тўхтамаяпти. Авалига у Фарғона вилояти ҳокими матбуот котиби Муҳаммаджон Обидов билан суҳбатдан сўнг гўёки ғойиб бўлгани ҳақида хабар тарқалди. Сўнг унинг 15 суткага «кесилгани»га оид маълумотлар пайдо бўлди. Орадан кўп ўтмай...\nКоронавирус Кеча, 16:08\nИқтисодиёт Кеча, 15:22\nКоронавирус Кеча, 10:14\nИнфографика 28/05, 01:41\nЖаҳонда коронавирусга чалинганлар сони 5 864 341 нафарга етди.\nТошкент шаҳри (+16), Самарқанд (+4), Тошкент вилояти (+1) – ССВ бугун қайд этилган ҳолатлар ҳақида маълумот берди


22 декабрь, 2021, 21:01\n“Рома” мавсумнинг муҳим палласида турибди. Янги йилдан кейин Жозе Моуриньо шогирдларида Европа Чемпионлар лигасига йўлланма берувчи кучли тўртликка кириб олиш имкони туғилди. Жозе Моуриньо январд ва февралдаги учрашувларда ўзи кашф қилган ҳужумчи Феликс Афена-Гьян хизматидан фойдалана олмайди.\nМаълумотларга қараганда, истеъдодли ҳужумчи Гана терма жамоасидан чақирув олди. Ганаликлар 9 январь -16 февраль кунлари Камерунда ташкил этиладиган Африка Миллатлари кубоги турнирида иштирок этади.\nФеликснинг кетиши “Рома” ҳужум чизиғидаги футболчилар фаолиятига таъсир қилиши мумкин. Хусусан, “Реал”дан ижарага олинган Борха Майораль қишки трансферлар вақтида “Фиорентина”га ўтиши кутилаётган эди. Агар Афена-Гьян терма жамоага жўнаб кетса, Моуриньо испан ҳужумчисининг кетишига изн бермайди. Чунки таркибда марказий ҳужумда ўйнай оладиган фақат икки ҳужумчи – Тэмми Абрахам ва Элдор Шомуродов қолади. Табиийки, ҳужумчилар тақчиллиги юқори мақсадлар сари юриш имкониятини пасайтириб юборади.\nЯна бир футболчи – Амаду Диавара ҳам Африка чемпионатида қатнашиш учун Гвинея терма жамоасига чақиртирилди. Бироқ, бу ярим ҳимоячининг йўқлиги “Рома”га муаммо туғдирмайди.\nШунингдек, америкалик ҳимоячи Брайан Рейнольдс ҳам қишки трансферлар вақтида Римни тарк этиши кутилмоқда. Қанот футболчисига Бельгия чемпионати етакчиларидан “Брюгге” оғиз солмоқда. Бельгияликлар Брайанни ўз юртида “Даллас”да ўйнаб юрганидан бери нишонда ушлаб турибди. Қолаверса, Рейнольдсга Англия Чемпионшипида ўйнаётган “Халл Сити” ҳам харидор бўлмоқда.\nФутболчининг ўзи етарли ўйин амалиётига эга бўлиш учун “Рома”дан кетишга тайёр. У жорий мавсумда атиги уч марта майдонга тушиб, жами 91 дақиқа ҳаракат қилди. Албатта, бу истеъдодли ўйинчига маъқул келгани йўқ.\nШу билан бирга, “Рома”га таклиф этиладиган футболчилар рўйхати ҳам тобора кенгайиб бормоқда. Булар асосан майдон маркази ва ҳимоя чизиғи вакилларидир. Моуриньо биринчилардан бўлиб, “Хоффенхайм” ярим ҳимоячиси Флориан Гриллични олиб келмоқчи. Бу ўйинчи мавсум охирида эркин агентга айланади. Римликлар уни январь ойида 6 миллион еврога сотиб олишни мўлжаллаяпти. Чунки спорт директори Тьяго Пинто ёзда “Аталанта” ярим ҳимоячиси Ремо Фройлер трансфери бўйича иш олиб боради.\nМайдон марказини кучайтириши мумкин бўлган яна икки ўйинчи ҳам римликлар эътиборини тортди. Улардан бири “Герта” вакили Лукас Тусардир. Берлинликлар франциялик ўйинчини “Лион”дан 21 миллион еврога харид қилганди. Бироқ, у жамоанинг ўйин услубига мос тушмади. “Герта” футболчига сарфланган маблағни ярмига бўлса ҳам уни сотиб юборишга қарор қилган. Шунингдек, “Рома” мутасаддилари “Сассуоло” ярим ҳимоячиси Давиде Фреттезини кузатмоқда. 22 ёшли истеъдод эгаси жорий мавсумда 18 та учрашувда тўртта гол урди ва ярим ҳимоячилар ўртасида энг яхши кўрсаткични қайд этмоқда. Унга “Интер”дан ҳам қизиқиш бор.\nҲозирча, “Рома”нинг энг заиф чизиғи ҳимоя ҳисобланади. Шу боис, бош мураббий рўйхатида мудофаа вакилларининг номи кўпроқ. Таниқли журналист Николо Скиранинг хабар беришича, пойтахт клуби қишда асосий эътиборни ўнг қанот ҳимоясини кучайтиришга қаратади. Бу ўринга номзодлар сифатида “Сампдория” ва Польша терма жамоаси аъзоси 29 ёшли Бартош Берешински, “Фейеноорд” ва Нигерия терма жамоасининг 31 ёшли ҳимоячиси Маркус Педерсен, “Зальцбург”даги даниялик 24 ёшли Расмус Кристенсен, “Бавария”нинг франциялик 29 ёшли вакили Буна Сарр қайд этилган.\nТьяго Пинтони қизиқтираётган яна бир ҳимоячи Беньямин Хенриксдир. “Лейпциг” шарафини ҳимоя қилаётган германиялик футболчи билан музокара бошланган. Унинг трансфери 10 миллион еврога баҳоланмоқда. Римликларни 24 ёшли ўйинчининг ҳимоянинг исталган нуқтасида ишончли ҳаракат қила олиш қобилияти қизиқтириб қўйган.\nЖорий мавсумда Бундеслигада 9 та учрашувда биттадан гол ва ассист қайд этган универсал ҳимоячи ҳам Италия чемпионатига кўчиб ўтишга қарши эмас.\nХулоса қилиб айтганда, “Рома”да катта ўзгаришлар бўлиши кутилмоқда. Жозе Моуриньо эса ўзи истаган футболчиларни ўйнатадиган мураббий ҳисобланади.